DOBRÉ RÁNODobré ráno: Európa zakáže jednorazové plasty, čo už nenájdete

Schvália zákaz plastov. Čo sa teraz stane.

Žiadne plastové slamky, žiadne plastové príbory, žiadne platové riady, tyčinky do uší, obaly či poháre. Európsky parlament schválil rozsiahly celoeurópsky zákaz plastových výrobkov, ktoré znečisťujú rieky a moria, rozpadávajú sa na mikročastice a dostávajú sa do ekosystémov. Vedci ich tak našli už aj v pitnej vode, vrátane Slovenska, dokonca v našich telách. Nové nariadenie, ktoré by mali postupne zaviesť jednotlivé členské štáty, by malo planéte aj nám aspoň trošku pomôcť. Aký veľký však máme problém, čo to Európsky parlament vlastne schválil a čo by sme mali robiť my všetci, aby sme našej planéte aspoň trošku pomohli? Tomáš Prokopčák sa rozpráva s Martinou Raábovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Pri príležitosti stého výročia vzniku Československa navštívil Slovensko a Českú republiku francúzsky prezident Emmanuel Macron. "Vražda Jána Kuciaka a Martiny Kušnírovej bola veľkým šokom. Otriasla Slovenskom, Francúzskom, ale i celou Európou. Reakciu Slovákov na túto udalosť si však navždy zapamätám. Občania ukázali, do akej miery im záleží na slobode prejavu a tlače. Ich zhromaždenia na Námestí SNP sa hemžili európskymi zástavami," povedal Macron v exkluzívnom rozhovore pre denník SME. Celý si ho môžete prečítať na webe. Prokuratúra preskúma prípad napadnutej študentky, na ktorý upozornil náš reportér Roman Cuprik. Napadol ju bývalý priateľ, obúchal jej hlavu o auto, zlomil nos a spôsobil podliatiny... napriek tomu dostal trest len 1500 eur. Prokurátor sa proti trestu neodvolal, teraz si však Krajská prokuratúra vyžiadala spis a celý prípad preverí. Na prípad sa znovu pozrie aj polícia. Český pesničkár a údajný spolupracovník ŠtB Jaromír Nohavica dostane vyznamenanie od Vladimíra Putina. Už mu blahoželal aj český prezident Miloš Zeman. Nohavica dostane ruské ocenenie za údajné "zásluhy pri upevňovaní priateľstva a spolupráce medzi národmi, úspešnú činnosť vo veci zbližovania a vzájomného obohacovania kultúr národov a národností". Český miliardár Daniel Křetínský kúpil podiel vo francúzskom denníku Le Monde. Cena nie je známa, získať by mal 49 percent v holdingu, ktorý spoluovláda denník. Křetínský už vo Francúzsku získal týždenník Marianne, na Slovensku a v Česku vlastní rádiá, denníky a časopisy. Ďalšia štúdia naznačuje súvislosť medzi Alzheimerovým ochorením a vírusom herpesu. Pre herpes vírusy je typické, že v tele dokážu spať a človek ich v sebe nosí bez toho, aby na seba upozornili. Pri oslabenej imunite sa však dokážu prebudiť a znova sa začnú množiť. Vtedy môžu urýchľovať tvorbu bielkovín súvisiacich s Alzheimerom. Podcast Dobré ráno je dostupný na rôznych platformách: Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Unikli informácie o Samsung Galaxy S9, ukazujú jeho vlastnosti

Juhokórejský gigant oficiálne predstaví novú vlajkovú loď vo februári.

BRATISLAVA. Anonymný používateľ siete Reddit zverejnil fotografiu so škatuľou, v ktorej by sa mal predávať pripravovaný smartfón spoločnosti Samsung Galaxy S9. Na škatuli sa nachádzajú špecifikácie nového telefónu. Ako upozorňuje web Engadget, ak sú špecifikácie pravdivé, naznačujú veľmi podobné vlastnosti ako má Galaxy S8 - s pár pridanými prvkami. Nová vlajková loď Samsungu by mala mať 5,8-palcový Super AMOLED displej s rozlíšením 2960 x 1440 bodov s oválnymi okrajmi. Telefón má mať štyri gigabyty operačnej pamäte a šesťdesiatštyri gigabytov úložného priestoru. Samozrejmosťou bude bezdrôtové nabíjanie. Telefón by mal zvládať vodu aj byť odolný voči prachu. Zadná kamera bude mať 12 megapixelov a premenlivú clonu f/1,5 alebo f/2,4. Umožnilo by to fotiť aj v horších svetelných podmienkach i väčšiu hĺbku ostrosti. Predná selfie kamera má mať osem megapixelov a automatické zaostrovanie. Špecifikácie hovoria aj o super spomalenom móde pri videách. O zvuk sa postará spoločnosť AKG, vyladí stereo reproduktory a v balení by spotrebitelia mali nájsť aj slúchadlá. Šéf mobilnej divízie Samsungu minulý týždeň oznámil, že novú vlajkovú loď Galaxy S9 predstavia na veľtrhu Mobile World Congress, ktorý sa bude konať v Barcelone od 26. februára až do 1. marca. Zároveň aj oznámia dátum, kedy sa telefón dostane do predaja. Web ZDNet pripomína, že predstavenie S9 príde oproti minuloročnému marcovému predstaveniu S8 o mesiac skôr. Takto by sa mohol Galaxy S9 dostať do predaja už v marci.


Belgický premiér upozornil na narušenú jednotu NATO

Charles Michel použil futbalovú terminológiu ako recept na ukončenie krízy.

BRUSEL. Belgický premiér Charles Michel uviedol v stredu na summite NATO, že ide o "kritické" zasadnutie hláv vlád a štátov Aliancie, lebo v hre je zachovanie "jednoty a solidarity" tohto obranného zoskupenia. Premiér Belgicka, na ktorého území sa nachádza sídlo NATO, pred novinármi uviedol, že jednota medzi členmi Aliancie bola skutočne narušená, a to najmä po naliehaní amerického prezidenta Donalda Trumpa na európskych spojencov, aby zvýšili výdavky na obranu. Belgicko je z hľadiska vojenských výdavkov na konci rebríčka členských krajín - má ďaleko do cieľa vyčleniť v národnom rozpočte na obranu dve percentá svojho hrubého domáceho produktu. Michel však na úvod summitu uviedol, že jeho krajina prestala škrtať výdavky na obranu a rozhodla sa pre "investičnú stratégiu", ktorá má zaručiť, že rezort obrany zaistí potrebnú bezpečnosť a stabilitu. Michel, ktorý ako premiér hostiteľskej krajiny dostal na úvod summitu priestor na privítanie hostí, nezabudol použiť futbalovú terminológiu. S odkazom na utorňajší semifinálový zápas s Francúzskom na majstrovstvách sveta v Rusku upozornil, že tak, ako to platí vo futbale, aj NATO potrebuje teraz, viac ako kedykoľvek predtým, fair play a tímového ducha. Aj generálny tajomník NATO Jens Stoltenberg sa vo všetkých svojich vyjadreniach snaží vystupovať zmierlivo a v duchu jednoty Aliancie. Ústretovosť voči požiadavkám Spojených štátov na vyššie obranné výdavky a spoločné zdieľanie nákladov na chod Aliancie zdôvodnil slovami, že spojenci by to nemali robiť preto, aby "sa zapáčili Amerike", ale preto, že je to v záujme všetkých členov.


Nezvestný je už 30 rokov, prípad chlapca patrí k najstarším

Päťročný Ľuboš zmizol za nevyjasnených okolností.

BRATISLAVA. Presne pred 30 rokmi 27. augusta 1988 sa pred domom v Púchove hral vtedy päťročný Ľuboš Bednár, pričom následne za doposiaľ nevyjasnených okolností zmizol. Ako ďalej agentúru SITA informovala hovorkyňa Prezídia Policajného zboru Denisa Baloghová, napriek snahe vtedajších príslušníkov Verejnej bezpečnosti a neskôr Policajného zboru neboli dodnes získané informácie, ktoré by viedli k jeho vypátraniu. V histórii československej kriminalistiky ide podľa nej o jeden z najstarších a ojedinelých prípadov, keď nebola objasnená nezvestnosť maloletej osoby. V súlade so stanovenými predpismi bolo pátranie po nezvestnom zastavené po uplynutí 20-ročnej lehoty, v roku 2008. "Pri príležitosti tohto smutného výročia sme sa rozhodli opätovne poukázať na prípad nezvestného Ľuboša Bednára a využiť rozšírenosť sociálnych sietí, prostredníctvom ktorých chceme o tomto prípade informovať čo najviac občanov nielen na Slovensku, ale aj v zahraničí," povedala 1. viceprezidentka Policajného zboru Jana Maškarová. Príklady z minulosti podľa Maškarovej ukázali, že médiá a sociálne siete vďaka publikovaným materiálom pomáhajú aj pri pátraní po dlhoročne nezvestných osobách.V prvom zázname vypracovanom štátnymi orgánmi v súvislosti so zmiznutím Bednára sa píše, že pátraním v mieste bydliska a celom obvode mesta Púchov sa zistilo, že nezvestný Ľuboš Bednár sa v dopoludňajších hodinách hral so starším bratom v blízkosti obytného domu v Púchove. "O 12:00 matka volala obidvoch svojich synov, aby išli na obed. Starší syn aj prišiel, ale mladší Ľuboš zostal vonku, pričom svojmu bratovi uviedol, že on ide ešte niekde za obytný dom, pri ktorom sa hrali," píše sa v zápisnici. Keď neprišiel spolu s bratom do bytu, otec ihneď išiel za ním a zistil, že jeho syn sa už pred obytným domom nenachádza, približuje situáciu policajná správa. Otec hľadal nezvestného syna najskôr sám v blízkom okolí, potom s viacerými susedmi a nakoniec, keď ho nenašiel, oznámil prípad na Obvodnom oddelení Verejnej bezpečnosti Púchov. "Bola vykonaná pátracia akcia za účasti občanov mesta, príslušníkov VB a pomocných síl," uvádza sa v zápisnici.Zvláštnymi znameniami nezvestného sú jazva na hrane brady dlhá približne 0,5 cm a materské znamienko na ľavej strane chrbta v blízkosti lopatky elipsovitého tvaru v dĺžke cca 3 cm. Polícia pripomína, že zahraničné médiá pravidelne informujú o prípadoch dlhodobo nezvestných osôb, ktoré sa napokon skončili so šťastným koncom. Vďaka medializácii sa aj na Slovensku podarilo polície vyriešiť podobný prípad. V roku 1960 zmizol zo záhrady rodinného domu taktiež päťročný chlapec, brat známeho umelca Igora K. O prípade informoval v roku 2016 slovenský celoštátny denník. "Na základe publikovaného článku sa Igorovi K. ozvala rodina, s ktorou žil medzičasom už zosnulý nezvestný brat. Príbuzenstvo potvrdili aj testy DNA. Podľa ich vyjadrení bol chlapec pravdepodobne unesený susedmi, neskôr umiestnený do detského domova so sfalšovaným rodným listom. Objasnenie prípadu tak trvalo 56 rokov," dodáva polícia.Nezvestného chlapca spomínali médiá aj v roku 2003. V Juhoafrickej republike sa vtedy chlapec menom Happy Sindane prihlásil na polícii neďaleko Pretórie. Tvrdil, že bol viac než 12 rokov otrokom v černošskej rodine. Napriek fyzickej podobe sa nepotvrdilo, že ide o nezvestného Ľuboša.


Zľavy na cestovné v Česku začnú platiť až od septembra

Českí študenti a dôchodcovia budú mať o 75 percent lacnejšie cestovné.

PRAHA. Českí študenti a dôchodcovia budú mať lacnejšie cestovné až od septembra. Po pondelkovom rokovaní vlády to uviedol český premiér v demisii Andrej Babiš (ANO). Zľava 75 percent na cestovné vo vlakoch a autobusoch mala v Česku začať platiť už od 10. júna, kraje však vraj nie sú na zmenu pripravené, píše server Novinky.cz. "Kraje na tie zľavy na cestovnom nie sú pripravené a pravdepodobne sa to posunie až od septembra," uviedol Babiš na tlačovej konferencii v pražskej Strakovej akadémii. "Nie je to moje rozhodnutie. Vychádzam z toho, čo mi hovorí minister dopravy. A na základe požiadaviek krajov, aby boli pripravené. Musíme im vyhovieť, aby nevznikol zmätok pri predaji cestovných lístkov," dodal premiér. Český minister dopravy Dan Ťok pri príchode na rokovanie uviedol, že problém je v tom, že kraje čakali dovtedy, kým bude vydané cenové rozhodnutie. "Na základe toho ešte len začnú upravovať svoje systémy. Deklarujú, že potom budú potrebovať šesť týždňov," povedal Ťok. Český kabinet v demisii koncom marca schválil 75-percentnú zľavu na cestovné vo vlakoch a autobusoch pre študentov a seniorov. Zľava sa bude týkať študentov do 26 rokov a seniorov nad 65 rokov. Zľavnené cestovné malo začať platiť od 10. júna, keď sa menia cestovné poriadky. Zlacnenie cestovného bude ČR stáť na 5,83 miliardy českých korún ročne. V tomto roku to bude o niečo menej, pretože zľavy nebudú platiť celých 12 mesiacov. Ministerstvo dopravy by na tieto zľavy malo dostať 3,26 miliardy z vládnej rozpočtovej rezervy.


Pacientom v Národnom onkologickom ústave zdravotne neuškodili, tvrdí Úrad pre dohľad

BRATISLAVA. Národný onkologický ústav (NOÚ) v Bratislave nepochybil pri poskytovaní zdravotnej starostlivosti, zdravie pacientov tam nikto nepoškodil. Po kontrole to tvrdí Úrad pre dohľad nad zdravotnou starostlivosťou (ÚDZS), ktorú vykonal po tom, čo tam vlani v decembri obvinili pre krádeže onkoliekov deväť ľudí. Mali s nimi podozrivo manipulovať. "Zo strany dohliadaného subjektu neboli zistené nedostatky v poskytnutej zdravotnej starostlivosti. Závery vykonaných dohľadov nepreukazujú poškodenie zdravia u kontrolovaných pacientov," povedala pre TASR hovorkyňa ÚDZS Andrea Pivarčiová. Úrad preveroval zdravotné dokumentácie pacientov. Posudzoval v nich správnosť indikácie lieku a dávky, tiež záznam o jeho podaní v predpísanej dávke. K dohľadu si úrad prizval konzultantov z klinickej onkológie, onkológie v gynekológii a klinickej farmakológie. Dohľad v NOÚ inicioval aj Štátny ústav pre kontrolu liečiv (ŠÚKL). Tiež tam nenašiel pochybenia, vyplýva z jeho nedávnej kontroly. Zameral sa na prípravu liekov v zariadení. NOÚ podľa ŠÚKL "dodržiava postupy pre prípravu koncentrácie liekov a jeho pracovníci ich prichystajú tak, ako to požaduje lekár". Z deviatich obvinených osôb boli šiesti zamestnancami NOÚ, z ústavu ich však prepustili. Na podozrivú manipuláciu s liekmi na oddelení, kde sa pripravujú pred ich podaním pacientom, upozornili riaditeľa NOÚ Jozefa Dolinského zamestnanci koncom októbra minulého roka. Ten sa obrátil na políciu, ktorá začala trestné stíhanie pre krádež. NOÚ odmietol, že by došlo k ohrozeniu pacientov.


LED svietidlo v objektíve? Canon prichádza s novinkou pre fotenie makrosnímok

Fotografi už nebudú musieť siahať po špeciálnej výbave. Presúva sa priamo do objektívu.

TOKIO, BRATISLAVA. Čím bližšie sa pri fotení makrosnímok blížite k objektu, tým viac si na scénu tienite. Canon prichádza so šikovným riešením, ktoré je zabudované v objektíve samotnom. Je ním LED prstenec, ktorý je súčasťou nového objektívu Canon EF-S 35mm f/2,8 Macro IS STM. LED svietidlo s difúzerom obkolesuje čelnú šošovku, ktorá sa pri fotení môže priblížiť až na vzdialenosť 3 centimetrov od roviny ostrosti. Všetko je ovládané tlačidlom priamo na objektíve. Prstenec je rozdelený na dve polovice, z ktorých každú možno rozsvietiť v dvoch úrovniach intenzity. Znamená to, že prisvietením možno nielen pridať chýbajúce svetlo v scéne, ale aj kompenzovať stratu prirodzeného osvetlenia, ktoré prichádza z jednej zo strán. Doposiaľ sa fotografi museli spoliehať na externé riešenia v podobe makrobleskov či prstencov, ktoré sa montovali na objektív. TIP: Pozrite si odborné recenzie nielen objektívov v našej službe Recenzie.Sme.sk. Novinka je podľa magazínu Digital Trends určená pre zrkadlovky formátu APS-C, kde ohnisková vzdialenosť po prepočte dosiahne 56 milimetrov. Objektív so zaostrovacím motorčekom, možno pricloniť až na hodnotu F32, vybavený je optickou stabilizáciou obrazu, maximálne zväčšenie dosahuje pri makrosnímkach hodnotu 1:1. Odporúčaná cena bola stanovená na 349 dolárov, filtre sa netradične skrutkujú nie na objektív samotný, ale na jeho slnečnú clonu.


Neymar sa zranil v prípravnom zápase, mimo bude až štyri týždne

PARÍŽ. Brazílsky futbalista Neymar bude Parížu St. Germain chýbať štyri týždne. Pondelňajšie vyšetrenie magnetickou rezonanciou ukázalo, že v prípravnom stretnutí s Nigériou (1:1) si privodil zranenie ľavého zadného stehenného svalu. Informovala o tom televízia TF1. Neymar pre zranenie členka vynechal aj tohtoročné juhoamerické majstrovstvá Copa America. Zdravotné problémy ho sužujú od januárového súboja o Francúzsky pohár proti Štrasburgu, keď si obnovil zranenie už predtým operovanej pravej nohy.


Erdogan: Námietky iných krajín nás pri Kurdoch nezaujímajú

Turecko sa nezapojí do operácie na oslobodenie sýrskeho mesta Rakka.

ANKARA / WASHINGTON. Turecko si vyhradzuje právo podniknúť odvetné opatrenia proti silám kurdskej sebaobrany, ak by podnikli útok voči Turecku. Počas návštevy vo Washingtone to podľa agentúry Reuters uviedol turecký prezident Recep Tayyip Erdogan, ktorý dodal, že Turecko v takomto prípade nebude brať do úvahy námietky iných krajín. Erdogan v utorok vo Washingtone rokoval s americkým prezidentom Donaldom Trumpom. Ich schôdzka sa konala v situácii, keď majú USA a Turecko spor ohľadom nedávneho Trumpovho rozhodnutia o vyzbrojovaní sýrskych Kurdov, ktorí sa javia ako jeden z najúčinnejších nástrojov boja proti džihádistickej organizácii Islamský štát (IS) v Sýrii. Turecká vláda však trvá na tom, že kurdské Oddiely ľudovej sebaobrany (YPG) v Sýrii sú prepojené so Stranou kurdských pracujúcich (PKK), ktorá je v Turecku zakázaná a Turecko i USA ju považujú za teroristickú. Erdogan preto v tejto súvislosti upozornil, že "my sme im (Spojeným štátom) jasne povedali: ak budú útoky YPG na Turecko, budeme konať a od nikoho si nebudeme pýtať súhlas". Erdogan to uviedol na stretnutí s tureckými novinármi na tureckom veľvyslanectve vo Washingtone. Jeho výrok citoval turecký denník Sabah. Turecký prezident okrem toho informoval, že jeho krajina sa nezapojí do operácie na oslobodenie sýrskeho mesta Rakka, ktoré je tamojšou baštou Islamského štátu. Ako dôvod uviedol rozhodnutie USA, že sa na oslobodzovaní tohto mesta zúčastnia aj oddiely YPG. "Povedali sme im, že nepovažujeme ich spoluprácu s teroristickou formáciou v Rakke za rozumnú. Myslím si, že oni (USA) ešte zaklopú na naše dvere kvôli Sýrii," vyhlásil Erdogan. Dodal súčasne, že Turecko zachová svoju vojenskú prítomnosť v Sýrii i v susednom Iraku.


Nemecký zubár vytiahol najdlhší ľudský zub na svete

Pacientom bol Nemec s chorvátskymi koreňmi.

BERLÍN. Zubný lekár Max Lukas z nemeckého mesta Offenbach am Main vytiahol jednému zo svojich pacientov zub dlhý 37,2 milimetra, čo predstavuje nový svetový rekord. V utorok získal potvrdenie o zápise do Guinnessovej knihy rekordov, informovala tlačová agentúra DPA a ešte predtým aj regionálny denník Frankfurter Neue Presse. K vytiahnutiu tohto nezvyčajne dlhého ľudského zubu došlo ešte vlani v septembri v blízkom meste Mainz, a to v rámci zákroku, ktorý podľa Lukasa nebol spočiatku "ničím pozoruhodný". Pacientom bol Nemec s chorvátskymi koreňmi, ktorý prišiel do ordinácie s opuchom a silnými bolesťami. Zubár zistil, že zdrojom ťažkostí je očný zub, pričom už na röntgenovej snímke videl, že je "neuveriteľne" dlhý. Po vytiahnutí "zhromaždil a odovzdal všetky dôkazy", na čo získal po zdĺhavom preverovaní potvrdenie, že ide o svetový rekord.


Libra ďalej padá, jej kurz voči doláru je najslabší za 27 mesiacov

Kurz libry voči euru klesol na šesťmesačné minimum.

LONDÝN. Britská libra padla v utorok na viac než dvojročné minimum. Hlavným dôvodom je nárast obáv z toho, čo sa stane na konci októbra, keď má Veľká Británia opustiť Európsku úniu (EÚ). Kurz libry voči americkému doláru padol v utorok o 0,7 % a predpoludním sa dostal na 1,2418 USD/GBP. Kurz libry voči doláru bol najslabší za 27 mesiacov (od apríla 2017), voči euru klesol na 6-mesačné minimum. Libra zaznamenala voči spoločnej európskej mene oslabenie už 10 týždňov po sebe, čo je najdlhšia zaznamenaná takáto séria. Podľa expertov libra zrejme bude ďalej klesať. Hlavným dôvodom aktuálneho oslabovania je pokračujúci súboj o to, kto nahradí Theresu Mayovú a stane sa lídrom konzervatívcov a britským premiérom. V hre zostávajú už len bývalý starosta Londýna a minister zahraničných vecí Boris Johnson, ktorý je favoritom, a súčasný minister zahraničných vecí Jeremy Hunt. Obaja sa pred členmi konzervatívnej strany prezentujú ako zástancovia tvrdého postoja voči EÚ pri rokovaniach o brexite a tvrdia, že sú pripravení opustiť Úniu bez dohody 31. októbra. V pondelkovej (15. 7.) televíznej debate označili takzvanú írsku poistku, ktorá mala zabrániť vzniku tvrdej hranice medzi Severným Írskom a Írskom, za mŕtvu, keďže by mohla uväzniť Britániu v colnej únii s EÚ.


Neznámy muž preliezol cez plot Bieleho domu, tajní ho ihneď zatkli

Prezident Trump bol v čase incidentu v Bielom dome.

WASHINGTON. Votrelec s batohom sa v noci na sobotu snažil preniknúť do sídla amerického prezidenta. Agenti americkej tajnej služby ho zadržali po tom, ako preliezol plot a dostal sa na pozemok Bieleho domu. Incident sa odohral v čase prítomnosti prezidenta Donalda Trumpa v Bielom dome. Tajná služba, ktorá má na starosti ochranu amerického prezidenta a jeho rodiny, uviedla, že votrelec preliezol plot na južnej strane prísne stráženého areálu. Neposkytla však žiadne podrobnosti o jeho totožnosti. V batohu sa podľa tajnej služby nenašli žiadne nebezpečné predmety. Kontrola bezpečnosti areálu Bieleho domu bola zvýšená počas úradovania prezidenta Baracka Obamu po tom, ako sa niekoľkým votrelcom za sebou podarilo preskočiť plot a preniknúť do jeho areálu.


Čo ste o Adele nevedeli: Hanbí sa za jednoduchý štart kariéry

Porušila šoubiznisový kult štíhlosti a umelých playbackov.

Len nedávno ju vyhlásili za najlepšie zarábajúcu celebritu svetového šoubiznisu. Je vydatou matkou štvorročného chlapca, má za sebou riskantnú operáciu hlasiviek aj liečbu zo závislosti od alkoholu. Adele sa so životom nebabre, jednoducho ho žije naplno bez kompromisov a pokojne si pritom na plné ústa zanadáva. Keď sa narodila, jej matka mala len osemnásť rokov. Aj napriek nízkemu veku sa o svoju dcéru starala mimoriadne obetavo a podporovala ju vo všetkom, do čoho sa pustila. Komplikovanejšie to bolo s otcom. Ten sa s úlohou rodiča nedokázal stotožniť a napokon od rodiny odišiel. Keďže neplatil alimenty, dcéru nemohol vídať. Dodnes je medzi nimi chladný vzťah. Adele dlho odmietala otcovi ukázať jeho jediného vnuka a aj keď sa na to napokon odhodlala, ľady medzi nimi sa neroztopili. Okrem matky mali zásadný vplyv na jej výchovu starí rodičia. „Predstavovali pre mňa ideálny vzťah,“ zverila sa v jednom z rozhovorov. Pre najbližšiu rodinu usporadúvala malá Adele Laurie Blue Adkins prvé koncerty. Jej speváckymi vzormi boli Spice Girls, Destiny’s Child a Lauryn Hill. Na prestížnej strednej umeleckej škole BRIT študovala s Leonou Louisovou či Jassy Jayovou. Loading
 ... V tom čase ju chcela matka prihlásiť do talentovej súťaže X Factor, no Adele s tým nesúhlasila. O jej raketovej kariére napokon rozhodla zhoda šťastných náhod. Jeden z jej spolužiakov zavesil na My Space demonahrávky troch školských skladieb. Na druhý deň ráno volal talentovanej, ešte ani nie osemnásťročnej, Adele Richard Russell, šéf vydavateľstva XL Recordings. A ona mu zložila telefón, pretože si myslela, že si z nej niekto robí žarty. Napokon jej aj tak ponúkol prvú nahrávaciu zmluvu. Nepatrila k umelcom, ktorí sa museli ťažko prebojovať na pódiá, jej úspech prišiel prakticky z noci do rána. Samotná Adele občas v rozhovoroch poznamená, že sa hanbí za to, aký bol začiatok jej kariéry jednoduchý. Loading
 ... Zhruba po roku od osudového telefonátu s Russelom držala devätnásťročná speváčka v rukách svoj prvý album. Dostal názov 19, podľa toho, koľko mala rokov. Dvadsaťosemročná Adele dodnes čísluje svoje albumy podľa veku, v ktorom ich vytvorila. Ďalší má názov 21 a ten najnovší 25. Prelomovou pieseň jej kariéry sa stala Hometown Glory. V rebríčkoch hitparád sa dokázala udržať dlhé týždne. Z albumu sa predalo desať miliónov kusov a Adele si na galavečeroch preberala jednu cenu za druhou, okrem iných aj dve Grammy. Jej druhý album prijalo publikum s rovnakým nadšením, predal sa z neho dvojnásobok kópií ako z prvého a Adele už začínala mať vážne problémy s prijatím obrovského úspechu. Hľadala únik v alkohole. Pila veľa. Jej koncerty sa presúvali na neskoré nočné hodiny, aby stihla vytriezvieť z predošlého dňa. Napokon uprostred jedného vystúpenia spadla zo stoličky: „Bola som taká opitá, že som zabudla slová svojich piesní. To bola tá najhoršia vec, ktorá sa mi stala,“ opisuje Adele tento ponižujúci zážitok v jednej zo životopisných kníh, ktoré o nej vyšli. Našťastie v sebe našla dosť síl so závislosťou skoncovať. Skončila aj s fajčením. Síce sa jej to podarilo až na niekoľkýkrát, no mimoriadne sa teší, že cigarety už k životu nepotrebuje. „Neskutočne som milovala fajčenie, ale nebolo by v poriadku, keby som umierala na ochorenie s ním spojené a moje dieťa by bolo z toho zdevastované," povedala pre magazín Rolling Stone. Cigarety jej ničili hlas. Dokonca ho na istý čas stratila. Napokon sa musela podrobiť operácii, keďže polypy na hlasivkách jej krvácali a keby liečbu zanedbala, mohla o svoj výnimočný hlas prísť navždy. Od operácie uplynulo sedem rokov a Adele je dodnes vďačná lekárom. Nevie si vôbec predstaviť, čo by robila, keby už nemohla spievať. Občas má aj obavy, že sa jej hudba raz prestane ľuďom páčiť. „Mám z toho skutočný strach až paniku,“ priznala sa. Napriek tomu sa odhodlala urobiť si v kariére dlhšiu pauzu. Keď si prevzala v roku 2012 cenu Grammy, vyhlásila: „Vypadnem z toho na štyri alebo päť rokov. Keď stále pracujem, moje vzťahy sa rúcajú. Takže teraz budem mať konečne dosť času písať radostné piesne a byť zamilovaná.“ A svoje predsavzatie naplnila. Na rozdiel od druhého albumu, ktorým sa liečila z ťažkého rozchodu, ten najnovší poňala ako zmierenie s tým, čo jej život priniesol. Kým sa pieseň Someone Like You stala hymnou pre všetky nešťastne rozídené páry, Adele začínala nový život. Skladbu napísala, aby presvedčila seba samu, že ešte stretne niekoho, s kým bude šťastná. Dnes má šťastnú rodinu, manžela aj syna.  „Môj partner ma veľmi podporuje. Vyžaduje si to veľmi silného muža, pretože som úspešná v tom, čo robím. Môjmu predchádzajúcemu priateľovi nevyhovoval môj úspech a to, že sa o mňa musel deliť s mnohými ľuďmi,“ poznamenala. O svojom vzťahu napísala aj pieseň, ktorá vyšla na jej novom albume pod názvom Water Under the Bridge. „Je o tom, ako sa stal vzťah zrazu ozaj veľmi vážnym,“ vysvetlila pointu skladby Adele. „Najprv sa toho trochu desíte, ale nakoniec si uvedomíte, že takto je to správne. Je to vzťah, v ktorom chcem byť najdlhšie, ako to pôjde,“ dodala. Loading
 ... Svadba Adele s podnikateľom Simonom Koneckim sa konala len nedávno a prebehla tajne, bez účasti médií. Speváčka nerada hovorí o svojom súkromí, a tak ani informácie o obrade na verejnosť neprenikli. To, že sa vydala, vysvitlo na februárovom odovzdávaní cien Grammy, kde počas ďakovnej reči spomenula manžela. Rovnako úzkostlivo ochraňuje pred záujmom novinárov aj svojho takmer päťročného syna Angela. Dokonca sa súdila pre fotografie, ktoré spravili paparazzovia bez jej súhlasu a spor vyhrala. Pred rokmi odvážne vyhlásila, že do tridsiatky plánuje porodiť ďalších dvoch synov, jej plány však zmenila popôrodná depresia. „Som vystrašená. Mala som skutočne hrozné popôrodné depresie, keď sa Angelo narodil,“ zverila sa v rozhovore pre magazín Vanity Fair, a tým nepriamo vylúčila, že by s manželom pracovali na ďalšom dieťati. Loading
 ... Zároveň však pripustila, že by sa možno pokúsili o adopciu. Adele si na výchove svojho syna mimoriadne zakladá, dokonca povedala, že jej cieľom je naučiť ho, aby bol zdvorilý k ženám, keďže väčšina dnešných mužov im neprejavuje ani základnú úctu. Ak Adele hovorí o úcte, naráža tým na množstvo anonymných hejterov, ktorí plnia internet hanlivými komentármi o jej osobe. Najčastejšie im prekáža jej hmotnosť. Na túto tému sa netaktne vyjadrili aj niektoré známe osobnosti. Napríklad módny návrhár Karl Lagerfeld verejne poznamenal: „Adele je trošku tlstá.“ O pár dní neskôr poslal speváčke ako ospravedlnenie zbierku drahých kabeliek. Adele sa netají nechuťou k cvičeniu a diétam: „Nikdy som sa nepozerala na ženy v časopisoch a hudobných klipoch s tým, že musím vyzerať ako ony. Nikdy! Nechcem byť vychrtlina v minisukni s prsiami vytlačenými von. Nechcem vyzerať ako šľapka,“ poznamenala. Fanúšikovia ju za jej úprimnosť milujú. Adele vystupuje ako dáma, no ak treba, veci, ktoré ju hnevajú, dokáže pomenovať pravými menami a pokojne siahne po šťavnatejšom slovíčku. Dnes si to môže dovoliť. Jej meno zarába milióny. Každý rok jej pribudnú na konto nové medzinárodné ocenenia. Z februárového udeľovania Grammy odchádzala s piatimi gramofónikmi, no najcennejším pre ňu zostáva Oscar za skladbu Skyfall k Bondovke z roku 2012. Tvrdí, že miluje svet filmu a jej túžbou je zahrať si v nejakej celovečernej snímke.


Slovensko otvorilo bezpečnostné fórum OBSE

Štátny tajomník ministerstva zahraničia predstavil priority predsedníctva.

VIEDEŇ. Predsedníctvo Slovenska vo Fóre pre bezpečnostnú spoluprácu (FBS) Organizácie pre bezpečnosť a spoluprácu v Európe (OBSE) sa ponesie v duchu inklúzie, transparentnosti a spolupráce. Štátny tajomník Ministerstva zahraničných vecí a európskych záležitostí (MZVaEZ) Lukáš Parízek to uviedol v stredu na otvorení prvého tohtoročného stretnutia FBS vo viedenskom sídle OBSE. Parízek pri tejto príležitosti predstavil priority slovenského predsedníctva vo FBS, ktoré bude Slovensko viesť počas prvej tretiny roka 2018. Slovensko prichádza do Fóra s témami, ktoré majú potenciál rozvinúť širšiu spoluprácu medzi účastníckymi štátmi OBSE a zároveň sú dôležitými i z domáceho pohľadu. Slovensko bude podľa štátneho tajomníka pokračovať v rozbehnutých aktivitách súvisiacich s modernizáciou Viedenského dokumentu. Ide o kľúčový súbor opatrení v rukách OBSE na podporu budovania dôvery a bezpečnosti. Ďalšími témami sú podpora realizácie projektov týkajúcich sa malých a ručných zbraní a zásob konvenčnej munície, spoľahlivosť vojenských informácií, medzinárodné úsilie zamerané na boj proti nedovolenému šíreniu zbraní hromadného ničenia a regionálna spolupráca vo vojenských otázkach. Parízek sa dotkol aj bezpečnostnej situácie na východe Ukrajiny, ktorá Slovensko ako susednú krajinu znepokojuje. "Podporíme akékoľvek uskutočniteľné politické návrhy, ktoré povedú k mierovému urovnaniu situácie v Donbase a umožnia civilistom v tomto regióne návrat do normálneho života," povedal. Predsedníctvo vo FBS funguje na princípe rotácie medzi 57 účastníckymi štátmi OBSE. Každý z nich mu predsedá na obdobie štyroch mesiacov. Takzvanú predsednícku trojku Fóra tvoria v záujme zachovania kontinuity jeho práce bývalý, súčasný a budúci predsednícky štát. Slovensko, ktoré mu predsedá prvýkrát, prevzalo predsedníctvo od Srbska a v apríli ho odovzdá Slovinsku. Počas tohto obdobia bude stretnutiam FBS predsedať stály predstaviteľ SR pri OBSE Radomír Boháč. Slovensko pri tejto príležitosti okrem úvodného a záverečného zasadnutia pripravilo šesť tematicky orientovaných okrúhlych stolov. FBS je kľúčovým rozhodovacím orgánom OBSE v politicko-vojenskej oblasti, ktorý zasadá na pravidelnej týždennej báze vo Viedni. Fórum je pre 57 účastníckych štátov OBSE platformou na rokovania a konzultácie o vojenskej bezpečnosti, stabilite a aktuálnych bezpečnostných výzvach. Bolo založené na summite v Helsinkách v roku 1992. Slovensko bude samotnej OBSE predsedať 12 mesiacov, a síce od januára 2019.


SME Naživo: Význam Kotlebu sa preceňuje, hovorí Schutz

Komentátori Peter Schutz a Marián Leško v diskusii denníka SME vysvetľovali, že premiér Robert Fico sa nezmenil, len využíva okolnosti vo svoj prospech.

BRATISLAVA. Rok 2016 bol najmä rokom Donalda Trumpa a brexitu. Na diskusii denníka SME a predstavení svojej knihy to zhodnotil komentátor Peter Schutz. „Nebol to môj rok, ale bolo by podstatne lepšie, ak by to tak bolo,“ povedal s narážkou na názov svojej knihy Rok Petra Schutza, ktorú vydal denník SME. Komentátor Marián Leško si myslí, že je privčas hodnotiť, o čom bol rok 2016. Po rokoch sa podľa neho môže ukázať, že bol síce turbulentný, no bez zásadných následkov. „A môže to byť aj posledný rok normálnej civilizovanej Európy,“ doplnil. Realita podľa neho ukazuje, že aj to, čo si spoločnosť nevedela pred rokmi predstaviť, sa môže pokojne stať. Smer na svojom víkendovom sneme nevyvodil politickú zodpovednosť za kauzu Bašternák voči ministrovi vnútra Robertovi Kaliňákovi a jeho predseda Robert Fico namiesto toho útočil na médiá a Rómov. Schutz nevidí za Ficovými útokmi niečo nové a mienku o ňom za posledných 20 rokov nezmenil „Prišiel len na to, že akýkoľvek verejný tlak, aj tlak médií môže ignorovať, lebo sú tu iné kanály ako netradičné médiá,“ povedal. Upozornil, že voličom v Čechách napríklad neprekáža, že ministrom financií je Andrej Babiš, ktorý popri tom vlastní viaceré médiá. Čo bolo v minulosti vnímané ako konflikt záujmov, sa v dnešnej dobe považuje za normálne. Leško označil premiéra za situačného hráča. „Vždy sa pohybuje v limitoch, ktoré pociťuje a keď má pocit, že padajú, začne ten priestor vypĺňať,“ zhodnotil. Pripomenul, že Fico si vytýčil novinárov za úhlavných nepriateľov aj v rokoch 2006 až 2010, keď zostavil svoju prvú vládu. „Je to premyslená politická taktika,“ povedal o Ficovi. Leško si však myslí, že sa mu nepodarí postaviť na čelo antisystému, o čo sa podľa neho snaží. Dôvod vidí v prirodzenej vyčerpanosti jeho politickej charizmy. Smeru od vstupu do vlády klesajú preferencie. V marcových voľbách získal 28,3 percenta, no agentúra Focus mu na konci novembra namerala 23,3 percenta. Ficovi by podľa Schutza stačilo na vytvorenie štvrtej vlády 20 percent. Most-Híd sa podľa neho cíti v súčasnej koalícii komfortnejšie než vo vláde Ivety Radičovej. „Strop SNS je na 15 až 17 percentách,“ povedal s tým, že v predsedovi SNS Andrejovi Dankovi nevidí Ficovho vyzývateľa. Opozičný líder Richard Sulík z SaS, Ivan Štefunko, ktorý je na čele občianskeho združenia Progresívne Slovensko ani Richard Rybníček, ktorý ohlásil stranu TOSKA. to podľa neho tiež nie sú. Leško vidí budúceho vyzývateľa v prezidentovi Andrejovi Kiskovi v prípade, ak by sa rozhodol založiť politickú stranu. „Keby vstúpil do politiky, Smer aj SNS majú o vážneho a smrteľne nebezpečného súpera postarané,“ povedal Leško. Schutz si myslí, že Kiska podľa neho politiky nevstúpi a práve preto vznikne problém. Význam extrémistickej ĽSNS Mariana Kotleba sa podľa Schutza preceňuje. Na to, aby oslovil výraznejšie viac voličov než je súčasných osem až desať percentu, Kotlebovi podľa neho chýba talent či intelekt. Extrémisti podľa neho za deväť mesiacov v parlamente zďaleka nevyužili možnosti, ktoré mali napríklad v porovnaní s Jobbikom v Maďarsku. Leško pripomenul, že generálna prokuratúra v súčasnosti rieši, či stranu nerozpustí. Aj to môže byť podľa neho dôvod, prečo sa správa umiernene. "Nechce vyvolať bariéru, že je niečo obludné, chce tú žabu variť pomaly, chce aby sme sa privykli," odôvodnil Leško. Extrémistov v ĽSNS tak považuje za reálnu hrozbu. Mienkotvorné médiá by mohli podľa oboch komentátorov robiť svoju prácu lepšie. Leško však upozornil, že ak by to aj robili, bolo by im to dnes len málo platné. Pripomenul, že ak má niekto svojho obľúbeného politika, je ochotný prehliadať kauzy, ktoré sú s ním spájané. Schutz upozornil aj na vplyv internetu, ktorý zahlcuje ľudí informáciami. „Keď je dobrý kuchár a povie na youtube svoj názor, je určite vplyvnejší ako Leško,“ podotkol. Spomenul aj Ficove vyjadrenie zo snemu o tom, že bude upozorňovať, kto vlastní a organizuje médiá. „A kto vlastní teba Robert?“ spýtal sa. Leško aj Schutz si nemyslia, že predčasné voľby sú reálne. Leško upozornil vzhľadom na množstvo káuz Smeru, že strana by neriskovala po predčasných voľbách výmenu napríklad na poste policajného prezidenta. Fico podľa neho nie je taký samovrah, aby do predčasných volieb išiel. Jeho argumenty Schutz označil za racionálne. „Ale sme vo svete, že je jedna iracionálna vec môže všetko racio zmiesť zo stola,“ dodal.


Mazda predstavila svoj prvý elektromobil MX-30, poznáme jeho cenu

TOKIO. Pamätáte si na športiak Mazda RX-8? Keď prišiel, vyvolal rozruch. Japonská automobilka teraz štartuje novú éru a rozhodla sa opäť zaujať. Pozeráte sa na nový crossover MX-30. Pod kapotou je elektromotor a športové kupé nahradila karoséria SUV. Niečo však má nová Mazda MX-30 spoločné s RX-8. Zatiaľ je to systém otvárania dverí bez B-stĺpika, neskôr má pribudnúť aj slávny rotačný Wankel, ktorý však bude slúžiť ako benzínový generátor na predĺženie dojazdu. Auto má dĺžku 4 395 mm, ktorá je zhodná s modelom CX-30 s konvenčnými motormi. Druhý pár dverí sa otvára opačne a nemá viditeľné kľučky. Mestský crossover vďaka tomu pôsobí ako trojdverové kupé. Nová MX-30 sa spolieha na elektromotor e-Skyactiv s výkonom 106 kW, teda 144 koní. V podlahe sú ukryté lítium-iónové batérie s kapacitou len 35,5 kWh, čo znamená dojazd 210 kilometrov na jedno nabitie. Mazda tento nie práve ohromujúci údaj odôvodňuje štatistikou, že denne väčšina vodičov žijúcich v mestskej aglomerácii aj tak nenajazdí viac ako 50 kilometrov. Druhým vysvetlením je snaha o zníženie hmotnosti vozidla, keďže MX-30 by mal byť elektromobil, ktorý je radosť šoférovať. Automobilka zatiaľ neudáva dobu, za akú sa novinka dokáže nabiť, disponuje však 50 kW palubnou rýchlonabíjačkou. Neskôr by sa okrem čisto elektrickej mala objaviť aj plug-in hybridná a hybridná verzia. Zaujímavosťou je, že v deň premiéry prvej elektrickej Mazdy už poznáme aj jej slovenskú cenu. Úvodná séria First Edition v plnej výbave sa už dá rezervovať online a v takom prípade je cena 34 400 eur. So štátnou dotáciou by tak auto mohlo u nás stáť 26 400 eur.


Vedci pozorovali evolúciu v priamom prenose

Vírus sa počas experimentu premenil na dva nové druhy. Pôvodný úplne zanikol.

SAN DIEGO. Evolúcia v prírode je taká pomalá, že ju nikto nedokázal nikdy presne sledovať a popísať. Až teraz sa ju vedcom podarilo sledovať v priamom prenose. Na vlastné oči pozorovali ako vznikli dva nové druhy vírusu. Svoje výsledky uverejnia v nadchádzajúcom čísle vedeckého magazínu Science. Otca evolučnej teórie Charles Darwina vždy zaujímala odpoveď na otázku, prečo vlastne existujú rôzne druhy živočíchov, ak sa všetky vyvinuli z nejakého pôvodného predka? Prečo v prírode neexistuje chaos, ale druhy sú naopak veľmi jasne definované a prispôsobené určitej klíme, prostrediu či potrave? Darwin si rôznorodosť vysvetľoval prirodzeným výberom, procesom ktorý dokáže potláčať ale aj zvýhodňovať skupiny jedincov s určitými znakmi. Vďaka tomuto vznikali počas evolúcie nové biologické druhy, procesom, ktorý nazývame speciácia. Vznik druhov ale prebieha cez niekoľko generácií. „Mnohé teórie sa pokúšali vysvetliť speciáciu.“ uviedol v tlačovej správe biológ a prvý autor štúdie Justin Meyer. „Je však známe, že je ťažké ju preskúmať, pretože sa odohráva príliš pomaly na to, aby sa dala pozorovať priamo. Bez priameho dôkazu niektorí ľudia pochybovali o dôležitosti evolúcie a Darwinovej teórie prirodzeného výberu.“ Teraz už nemôže pochybovať nikto, dodáva Meyer. Tím výskumníkov videl evolúciu na vlastné oči na víruse bakteriofág lambda. Tento vírus nie je nebezpečný pre ľudí, napáda druhy baktérie E.coli, ktoré bežne žijú v hrubom čreve teplokrvných živočíchov. Vírus sa na baktériu prichytí vďaka receptorom na jej povrchu. Keď do zavretého priestoru laboratórnej banky vedci vírusu poskytli dve bunky s rôznymi receptormi, videli ako sa časom z vírusu vyvinuli nové druhy. Pôvodný druh vírusu v kontrolovanom prostredí vyhynul a nahradili ho dva nové, z ktorých každý sa mutáciou prispôsobil na iný typ receptoru na bunke E.coli. Prečo však pôvodný vírus zanikol? Meyer to vysvetľuje jednoducho: ak vie niekto veľa zo všetkého, málokedy je expertom na konkrétnu vec. Rovnako to platí aj pri víruse, ten ktorý je špecializovaný na istý typ receptoru, má väčšiu šancu, že na baktérii prežije. DOI: 10.1126/science.aai8446 Tento text ste mohli čítať vďaka tomu, že platíte za obsah. Vážime si to.


Tohtoročná jeseň bola na Slovensku teplotne a zrážkovo nadnormálna

November bol však na Slovensku teplotne normálny.

BRATISLAVA. Tohtoročná jeseň bola teplotne a zrážkovo nadnormálna. Jej posledný mesiac - november bol síce na Slovensku teplotne normálny, na globálnej úrovni sa však opäť zaradil do trojky najteplejších novembrov aspoň od roku 1891. Informuje o tom Slovenský hydrometeorologický ústav (SHMÚ). Z predbežného zhodnotenia teplotného charakteru jesene vyplýva, že v mesiacoch september až november bola priemerná územná odchýlka teploty vzduchu plus 0,53 stupňa Celzia v porovnaní s normálom rokov 1961 - 1990. Relatívne najteplejšia bola jeseň na západnom a východnom Slovensku, kde bola miestami až silne teplotne nadnormálna, naopak relatívne najchladnejšia bola vo vysokých horských polohách stredného Slovenska, zhodnotili klimatológovia SHMÚ. Z pohľadu sezónneho úhrnu atmosférických zrážok skončila jeseň 2017 podľa SHMÚ na väčšine územia Slovenska ako zrážkovo nadnormálna. V niektorých oblastiach na severe, ako napríklad Orava a Kysuce bola dokonca až silne nadnormálna. V novembri bolo absolútne teplotné minimum, okrem vysokých horských polôh, zaznamenané 28. novembra v Poprade. Teplota tu klesla na - 12,8 stupňa Celzia. Najvyššie teplotné maximum bolo naopak v Dudinciach, Boľkovciach a v Revúcej. Všade tu SHMÚ nameral plus 16,7 stupňa Celzia, a to v dňoch 2., 3., respektíve 6. novembra.


Vlhovej zrejme pribudnú nové preteky v disciplíne, kde patrí medzi špičku

Chcú vyplniť medzeru na začiatku sezóny.

BRATISLAVA. Od sezóny 2020/2021 by mali do kalendára Svetového pohára v alpských lyžiarskych disciplínach pribudnúť paralelné preteky. Rakúšania veria, že sa uskutočnia práve na ich území v termíne medzi tradičným úvodom sezóny v obrovskom slalome v Söldene a prvým slalomom vo fínskom Levi. "Je to už naplánované, ale ešte nie schválené," uviedol organizačný riaditeľ Rakúskeho lyžiarskeho zväzu Patrick Riml, cituje ho portál laola1.at.  O preteky v paralelnom slalome, resp. obrovskom slalome sa údajne uchádzajú štyri strediská v troch krajinách - dve rakúske a po jednom talianskom a nórskom. "Rozhodnutie zrejme padne v novembri," doplnil Riml. Medzinárodná lyžiarska federácia (FIS) zavedením nových pretekoch sleduje skrátenie obdobia medzi prvým obrovským slalomom a úvodným slalomom sezóny, ktoré momentálne trvá štyri týždne. Ak by sa nové zamýšľané podujatie SP uskutočnilo aj v ženskej kategórii, malo by veľký význam aj pre slovenskú reprezentantku Petru Vlhovú. Rodáčka z Liptovského Mikuláša totiž patrí medzi absolútnu svetovú špičku v paralelných pretekoch na zasnežených svahoch.


Juncker: Rokovania o brexite budú veľmi ťažké

Predseda Európskej komisie chce urobiť všetko preto, aby rokovania viedli k vyváženému riešeniu.

BRUSEL, ŠTRASBURG. Európska komisia (EK) urobí všetko pre to, aby dosiahla vyváženú dohodu ohľadom vystúpenia Spojeného kráľovstva z EÚ. Uviedol to v stredu predseda EK Jean-Claude Juncker počas svojho vystúpenia pred poslancami Európskeho parlamentu v Štrasburgu. "Pokiaľ ide o mňa, budem robiť všetko preto, aby tieto rokovania viedli k vyváženému riešeniu, pri plnom rešpektovaní našich pravidiel," uviedol Juncker na tému brexitu, deň po tom ako britská premiérka Theresa Mayová oficiálne oznámila svoju víziu celého procesu. Šéf exekutívy EÚ privítal "vyjasnenia" zo strany britskej premiérky, ktorú však zároveň upozornil, že jeden prejav ešte neznamená oficiálne spustenie rokovaní o brexite. Tie budú podľa Junckera "veľmi, veľmi ťažké". Juncker zároveň pripomenul, že okamžite po tom, ako sa Londýn rozhodne aktivovať článok 50. Lisabonskej zmluvy, začne sa doteraz nevyskúšaný proces rokovaní, ktorý by sa mal ukončiť do dvoch rokov. Brexit bude mať podľa neho veľké dôsledky tak pre Britániu, ako aj pre zvyšok 27-člennej Únie. Ide o Junckerovu prvú verejnú reakciu na utorňajší prejav britskej premiérky.


Biely dom zverejnil zoznam útokov, o ktorých mali médiá informovať slabo

Na zozname je útok na berlínske vianočné trhy, vlaňajší útok kamiónom v meste Nice či parížske teroristické útoky z 13. novembra 2015.

WASHINGTON. Biely dom zverejnil zoznam takmer 80 teroristických útokov, o ktorých podľa amerického prezidenta Donalda Trumpa médiá dostatočne neinformovali. Na zozname je aj decembrový útok na berlínske vianočné trhy, vlaňajší útok kamiónom v meste Nice či parížske teroristické útoky z 13. novembra 2015. V súpise zverejnenom v noci na utorok sa nachádza celkovo 78 násilných teroristických činov, spáchaných v Európe, USA a inde vo svete v období od septembra 2014 do decembra 2016. Pri každom z nich je uvedený konkrétny atentátnik alebo zodpovedná skupina, približuje agentúra DPA. Medzi útoky, o ktorých vraj médiá dostatočne neinformovali, zaradila Trumpova administratíva aj masaker z nočnom klube vo floridskom Orlande z júna 2016 či streľbu v kalifornskom San Bernardine z decembra 2015. Okrem všeobecne známych veľkých teroristických atakov sa na zozname nachádzajú aj rôzne menšie incidenty bez obetí na životoch, ku ktorým došlo v rôznych oblastiach sveta. V súpise naproti tomu nefigurujú viaceré násilné činy väčšieho rozsahu, ktoré spáchali ľavicoví radikáli, rasisti a ďalší neislamskí extrémisti. "Zdá sa, že Biely dom požaduje nepretržité mediálne spravodajstvo o džihádistickom terorizme... Zrejme sa sťažuje na nedostatočné šírenie strachu z moslimov," komentoval zverejnený zoznam Eliot Higgings z investigatívnej webovej stránky Bellingcat. Dokument bol publikovaný niekoľko hodín po tom, ako Donald Trump v pondelok obvinil médiá z toho, že teroristickým útokom nepripisujú dôležitosť, akú si zasluhujú. "To, čo sa stalo v Paríži a Nice, sa deje všade po Európe. Dostalo sa to do bodu, že sa o tom ani neinformuje. A v mnohých prípadoch o tom veľmi, veľmi nečestná tlač ani nechce informovať," vyhlásil Trump. Hovorca Bieleho domu Sean Spicer následne spresnil, že prezident hovoril len o nedostatočnom spravodajskom pokrývaní teroristických útokov, a nie o tom, že by správy o nich v médiách úplne chýbali.


Lukáša, ktorý mal nádor v hlave, už prepustili z nemocnice

Chlapec z Trnavy čakal na druhú operáciu vyše dva mesiace.

BRATISLAVA. Lukáša Hrúza (15) z Trnavy, ktorý mal v hlave nádor, v piatok po vyše týždni od druhej operácie prepustili z nemocnice. Denníku SME to potvrdil neurochirurg Juraj Šteňo, ktorý ho operoval. Po minulotýždňovej stredajšej operácii ležal chlapec v Národnom ústave detských chorôb na bratislavských Kramároch, kde dostával špecializovanú pooperačnú starostlivosť. Na kontrolnom vyšetrení magnetickou rezonanciou po druhej operácii nebol podľa Šteňa zistený už žiaden zvyšok nádoru. Jeho časť v Lukášovej hlave zostala po prvej operácii v polovici júla. V detskom ústave ho vtedy operoval neurochirurg Robert Chrenko. Odborníci, vrátane Šteňa sa zhodujú, že nádor sa nemusí podariť odstrániť hneď na prvýkrát. Na druhú operáciu však chlapec musel čakať vyše dva mesiace. Šéf detského ústavu Ladislav Kužela nechcel dovoliť jeho prevoz do 200 metrov vzdialenej Neurochirurgickej kliniky Univerzitnej nemocnice Bratislava, kde ho chcel operovať Šteňo, ktorého si vybral sám Lukáš. Prevoz Kužela nechcel povoliť preto, že by vraj chlapec mohol začať krvácať. Na detskej neurochirurgii ústavu ho zas nechcel operovať Šteňo, lebo vraj na nej nemajú vhodný sonograf na takúto operáciu. Prevoz a operáciu na klinike povolila až ministerka zdravotníctva za Smer Andrea Kalavská po tom, ako prípad medializovala minulý pondelok Lukášova mama Michaela.


Real mohol vďaka prehre Barcelony ísť do čela, nedokázal však zvíťazil nad Betisom
 Slovensko
 Anglicko
Španielsko
 Nemecko
 Taliansko
 Francúzsko
 Česko

Barcelona dostala tri góly za sedem minút.

MADRID. Futbalisti FC Barcelona prehrali v 12. kole španielskej La Ligy na pôde Levante 1:3. Líder tabuľky viedol od 38. minúty po góle Lionela Messiho z pokutového kopu, v druhom polčase však inkasoval trikrát v priebehu siedmich minút. "Len ťažko sa hodnotí takýto súboj. V prvom polčase sme sa poriadne nadreli na náš gól, no po zmene strán sme v krátkom okamihu dostali tri góly. Na taký úder sme nedokázali vhodne zareagovať a prehra nás veľmi mrzí," zhodnotil po súboji stredopoliar Kataláncov Sergio Busquets. Futbalisti Valencie zvíťazili na pôde Espanyolu Barcelona 2:1. O triumfe hostí rozhodol v 80. minúte uruguajský útočník Maxi Gomez. La liga 2019/2020 - 12. kolo - výsledky - sobota Gély: 31. Roca (11 m) - 69. Parejo (11 m), 80. Maxi Góly: 61. Campana, 63. Mayoral, 68. Radoja - 38. Messi (11 m) Gól: 28. Vazquez - 60. Morata


Patrí k oporám Slovana. O Brusta má záujem klub zo Švajčiarska

Kanadský brankár má platnú zmluvu s účastníkom KHL z Bratislavy.

FRIBOURG-GOTTÉRON. Švajčiarsky hokejový klub HC Fribourg-Gottéron sa údajne intenzívne zaujíma o služby kanadského brankára Barryho Brusta. Informuje o tom portál SwissHockeyNews.ch. Tridsaťtriročný gólman však má na sezónu 2017/2018 zmluvu so slovenským účastníkom Kontinentálnej hokejovej ligy (KHL) HC Slovan Bratislava, dvojičku by mal tvoriť s Jaroslavom Janusom. V klube účastníka NLA by mal nahradiť Reta Berru, ktorý sa rozhodol pre návrat do NHL. Barry Brust v bratislavskom družstve odchytal predchádzajúce dva súťažné ročníky, pripísal si v nich 83 súťažných štartov. Pred príchodom do Bratislavy pôsobil v KHL v Chanty-Mansijsku a Záhrebe. V NHL absolvoval 11 štartov vo farbách tímu Los Angeles Kings.


Ak Grécko vydá dlhopisy, Radičovej vláda padla zbytočne, vraví Vaňo

BRATISLAVA. Grécko už nie je viac hriešnikom eurozóny a môže v lete opäť vydať vlastné dlhopisy. Ukazuje sa, že pomoc z Európskeho stabilizačného mechanizmu priniesla po rokoch svoje ovocie. Radičovej vláda tak v roku 2011 na tejto téme padla zbytočne. Povedal to šéfekonóm Sberbank Europe Vladimír Vaňo. "Pomoc Grécku sa v roku 2011 stala vnútropolitickým problémom Slovenska. Išlo o nesolidárny a nie práve najšťastnejší krok. Po siedmich rokoch sa ukázalo, že Európsky stabilizačný mechanizmus je šitý pre krajiny s problémami. Grécko stabilizovalo verejné financie a ak sa v lete vráti na kapitálový trh, tak sa ukáže, že Radičovej vláda padla vtedy zbytočne," zdôraznil Vaňo. Už v minulom roku grécka vláda nad očakávanie hospodárila s prebytkom, rovnako ako v prvom polroku tohto roka. "Ide o primárny prebytok, ktorý nezahŕňa splátky istiny a úroku z dlhu. Prekvapením tohto leta sú grécke dlhopisy, ktorých výnos do splatnosti klesol na päť percent, čo je najmenej od roku 2010. Grécke verejné financie sú v najlepšom stave od krízy," konštatoval Vaňo. EÚ začala s pomocou krajinám v ekonomických problémoch v roku 2010. Vtedy vznikla prvá verzia, tzv. dočasný euroval, ktorý fungoval tri roky a počas nich poskytol finančnú pomoc trom členským krajinám eurozóny - Grécku, Írsku a Portugalsku - v celkovej sume viac ako 174 miliárd eur. Z trvalého eurovalu, ktorý vznikol v roku 2013 ako náhrada dočasného riešenia, bola následne poskytnutá pomoc Španielsku, Cypru a Grécku v sume 77,3 miliardy eur. Podobne ako Vaňo aj Ministerstvo financií tvrdí, že euroval bol úspechom. "Všetky krajiny, s výnimkou Grécka, ktorým bola poskytnutá pomoc, postupne získali prístup na finančné trhy a vystúpili zo stabilizačných programov. Napriek enormnému reformnému úsiliu sa Grécku zatiaľ nepodarilo ukončiť stabilizačný program. Avšak aj Grécko postupne dostáva verejné financie pod kontrolu a v najbližších týždňoch sa očakáva jeho vystúpenie z procedúry nadmerného deficitu," uviedol rezort financií. Vaňo však upozornil, že kým verejné financie v Grécku sa dostávajú pod kontrolu, reálna ekonomika stále nie je v dobrej kondícii. "Reálna ekonomika zaostáva za verejnými financiami, hoci v tomto roku sa už očakáva jej rast. Ťaží ju najmä najvyššia nezamestnanosť v EÚ, viac ako 20 percent. Reformy, napríklad pracovného trhu, však časom Grécku prinesú ovocie," očakáva Vaňo.


Čínska automobilka BAIC prevzala v nemeckom Daimleri päťpercentný podiel

Po prevzatí podielu sa BAIC stane tretím najväčším akcionárom Daimleru.

STUTTGART. Čínska automobilka BAIC prevzala 5-percentný podiel v nemeckej spoločnosti Daimler. Je tak ďalším čínskym akcionárom Daimleru po konkurenčnej automobilke Geely. Informovala o tom v utorok nemecká spoločnosť. Daimler už dlhšie spolupracuje s BAIC na čínskom trhu a už skôr informoval, že čínska firma by mohla získať časť jeho akcií. "Veľmi nás teší, že náš dlhoročný partner BAIC je odteraz aj dlhodobým investorom v Daimleri," povedal šéf nemeckej firmy Ola Källenius. Ako dodal, tento krok doterajšie úspešné partnerstvo ešte viac posilní a je signálom dôvery v stratégiu nemeckej firmy a jej budúci potenciál. Po prevzatí 5-percentného podielu sa BAIC stane tretím najväčším akcionárom Daimleru. Tým najväčším je automobilka Geely s 9,69-percentným podielom, ktorý kúpila v roku 2018. Za ňou nasleduje štátny investičný fond z Kuvajtu s približne 7-percentným podielom. Pôvodne bola na 3. mieste z pohľadu akcionárov Daimleru aliancia automobiliek Renault-Nissan. BAIC bol práve do nečakaného prevzatia takmer 10-percentného podielu v Daimleri zo strany firmy Geely hlavným partnerom nemeckej spoločnosti v Číne, keďže Daimler ešte v roku 2013 kúpil v jej divízii BAIC Motor 10-percentný podiel.


Dočká sa Messi reprezentačného úspechu? Šancu má na Copa America

Messi by chcel vyhrať niečo aj s národným tímom.

RIO DE JANEIRO. Argentínsky futbalista Lionel Messi túži na nadchádzajúcom ročníku Copa America získať s reprezentáciou trofej. Futbalisti Argentíny naposledy na juhoamerickom šampionáte triumfovali v roku 1993 a ich opora chce prelomiť šnúru neúspechov. Päťnásobný víťaz Zlatej lopty v drese FC Barcelona zažil na klubovej úrovni viacero úspechov. Získal štyri tituly v Lige majstrov a desať v španielskej La Lige. Na významnú trofej v národnom drese však stále čaká. Tridsaťjedenročný útočník vie, že veľa šancí na nápravu už nemá. "Skôr než ukončím kariéru, rád by som niečo vyhral s národným tímom," citovala ho agentúra AFP. Messi nezískal vytúženú trofej vo finále MS 2014 v Brazílii, keď jeho tím prehral vo finále na Maracane s Nemeckom 0:1 po predĺžení. Na uplynulých piatich ročníkoch Copa America hrala Argentína štyrikrát vo finále, ale v každom podľahla. Po prehre s Čile v roku 2016 dokonca Messi ohlásil koniec reprezentačnej kariéry. Vydržal však iba šesť týždňov. "Môj syn Thiago miluje, keď hrám za národný tím," povedal vtedy Messi. Pred začiatkom uplynulej sezóny chcel v Lige majstrov získať piaty triumf, ale Barcelonu zastavil neskorší víťaz FC Liverpool. Teraz chce Messi na Copa America triumfovať. "Ideme tam s rovnakou nádejou a túžbou ako kedykoľvek predtým. Argentína prechádza generačnou výmenou, predstavíme sa tam s mladými a novými chlapcami a pre väčšinu z nich to bude ich prvý oficiálny turnaj. Ale to nezastaví Argentínu v snahe vyhrať," dodal. V poradí 46. ročník Copa America sa koná od 14. júna do 7. júla v Brazílii. Hrať sa bude na piatich štadiónoch v piatich rôznych mestách.


Ministerstvo neplánuje zmenu zákona pre jazdy traktorov

KDH tvrdí, že súčasná podoba zákona traktory počas sezónnych prác obmedzuje.

BRATISLAVA. Ministerstvo vnútra neuvažuje o zmene zákona o cestnej premávke, ktorá by povoľovala jazdy traktorov po cestách prvej triedy bez obmedzenia počas sezónnych poľnohospodárskych prác. Informovala o tom hovorkyňa Prezídia Policajného zboru (PZ) Denisa Baloghová. Ministerstvo tak reagoval na vyjadrenie Kresťanskodemokratického hnutia (KDH), podľa ktorého súčasná podoba zákona traktory počas sezónnych prác obmedzuje. Preto chce cestný zákon zmeniť. Podľa Baloghovej však zákon aj v súčasnosti jazdu traktorom za určitých podmienok umožňuje. Podľa aktuálnej podoby môžu traktory jazdiť po cestách prvej triedy okrem pondelka až piatka v čase od 7.00 do 9.00 h a v piatok a v dňoch pracovného pokoja od 16.00 do 20.00 h. "V prípade, ak je potrebné používať traktory na cestách prvej triedy v uvedených časoch, môže PZ podľa zákona na základe žiadosti, ak nebude ohrozená bezpečnosť premávky, povoliť výnimku," vysvetlila. Výnimku povoľuje orgán Policajného zboru, ak je však potrebné ju udeliť mimo určitého kraja, udelí ju rezort vnútra. "Žiadosť o povolenie výnimky sa doručí orgánu najneskôr 15 dní pred začiatkom prepravy, ktorej sa povolenie dotýka," dodala Baloghová. Podpredseda KDH Pavol Zajac tvrdí, že súčasný stav poľnohospodárom počas prebiehajúcej žatvy prácu komplikuje. Poukázal pritom na prípady, keď polícia na cestách prvej triedy pokutovala traktoristov s vlečkou. Spomenul konkrétny prípad z pondelka (9.7.), keď traktorista vezúci vymlátené obilie do Sečoviec medzi 7.00 až 9.00 h dostal od policajtov pokutu 20 eur. Vodič pritom podľa neho nevytváral žiadne veľké kolóny a nespôsoboval žiadny dopravný kolaps. Zajac označil "takéto striktné dodržiavanie zákona v čase žatevných prác za šikanovanie farmárov".


Europoslanci vyzvali krajiny EÚ na efektívnejšiu integráciu Rómov

Integrácia Rómov by sa mala zamerať najmä na deti.

BRUSEL. Európsky parlament v utorok vyzval Európsku komisiu a členské štáty EÚ, aby boli aktívnejšie pri potláčaní protirómskeho zmýšľania a prijali konkrétne opatrenia zamerané na integráciu Rómov. Európsky parlament zároveň upozornil na prejavy rasizmu voči členom rómskych komunít. Schválené nelegislatívne uznesenie vyzýva Európsku komisiu a členské štáty Únie, aby v budúcom strategickom rámci EÚ a v súvisiacich národných stratégiách pre začleňovanie Rómov na obdobie po roku 2020 rozšírili prioritné oblasti, zaviedli jasné a záväzné ciele, lehoty ich napĺňania a ukazovatele na ich monitorovanie, a zároveň aby vyčlenili dostatok finančných prostriedkov na realizáciu týchto cieľov. Europoslanci odporučili členským štátom EÚ, aby pri koncipovaní politík na začleňovanie Rómov prihliadali aj na rodové hľadisko a zamerali sa najmä na deti. Schválený text zdôrazňuje tiež potrebu presadzovania rovnakého prístupu rómskych detí ku všetkým právam. Parlament navrhol aj stanovenie osobitného cieľa nediskriminácie a opatrenia na začlenenie Rómov do ekologicky udržateľnej a digitálnej spoločnosti. Podľa návrhu europoslancov by sa na procese vytvárania stratégií pre začleňovanie Rómov mali úzko podieľať aj zástupcovia rómskych komunít a mimovládnych organizácií. Poslanci zároveň zdôraznili nevyhnutnosť spravodlivého zastúpenia Rómov vo všetkých sférach života, vrátane médií, verejných inštitúcií a politických orgánov. Uznesenie Európskeho parlamentu vyzýva členské štáty, aby na zlepšenie životných podmienok a príležitostí pre Rómov lepšie využívali štrukturálne fondy EÚ. V dokumente schválenom v pléne Európskeho parlamentu sa ďalej konštatuje, že protirómske zmýšľanie je osobitná forma inštitucionálneho a historickou diskrimináciou podporovaného rasizmu. Ten sa prejavuje okrem iného násilím, nenávistnými prejavmi, vykorisťovaním, stigmatizáciou a diskrimináciou členov rómskych komunít. Hlavnými problémami, ktorým v súčasnosti čelia Rómovia v Európe, sú podľa uznesenia Európskeho parlamentu segregácia na školách a obmedzený prístup k ubytovaniu, zamestnaniu a zdravotnej starostlivosti. V tejto súvislosti vážne obavy vzbudzuje vysoký podiel mladých Rómov, ktorí nie sú zamestnaní a nie sú ani v procese vzdelávania či odbornej prípravy.


Bratislavské električky X6 majú zmenenú trasu, nábrežie je neprejazdné

Električky X6 jazdia cez centrum mesta opačne.

BRATISLAVA. V Bratislave je momentálne neprejazdná električková trať v smere od nábrežia do centra mesta. Informuje o tom Bratislavský dopravný podnik na sociálnej sieti. Električky X6 majú preto zmenenú trasu a cez centrum jazdia opačne. Z Karlovej Vsi premávajú priamo do tunela a cez Námestie SNP, Námestie Ľudovíta Štúra a Most SNP sa vrátia späť na Molecovu do Karlovej Vsi. Zastávka Šafárikovo námestie nie je linkou X6 obsluhovaná. Dopravný podnik preto cestujúcich upozorňuje, aby pešo prešli na zastávku SND na Jesenského ulici.


Britská polícia zatkla osem ľudí podozrivých z terorizmu

LODÝN. Britská polícia vo štvrtok oznámila, že zatkla osem ľudí pre podozrenie z prípravy teroristických činov, a to v súvislosti so stredajším útokom v londýnskej štvrti Westminster. O zatýkaní informovali úrady už skôr, ale polícia nekonkretizovala dôvod - urobila tak až vo štvrtok večer. Sedem osôb bolo zatknutých v noci na štvrtok. Polícia oznámila, že medzi nimi sa nachádza žena zadržaná vo východnom Londýne; ďalej muž a žena zatknutí v anglickom meste Birmingham; a tiež žena a traja muži zatknutí na inom mieste v Birminghame. Okrem toho bol dopoludnia zatknutý muž na tretej adrese v Birminghame, ktorý sa nachádza v anglickom grófstve West Midlands. Nikto zo zadržaných nebol obvinený a polícia neuviedla ich totožnosť. Osoby sú vo veku 21 až 58 rokov. Londýnska Metropolitná polícia takisto oznámila, že podnikla razie v meste Brighton a na juhovýchode Londýna, ktoré už ukončila. Ešte prebiehajú razie na adresách v Birminghame, vo východnom Londýne a vo Walese.


Prezidentka sa stretla s nemeckým prezidentom aj Merkelovou (fotogaléria)

Steinmeier a Čaputová

Čaputová a Merkelová

Komentár Kepplovej

Fotogaléria

BERLÍN. Prezidentka Zuzana Čaputová je na nástupnej návšteve v Nemecku. Slovenská hlava štátu od svojej júnovej inaugurácie už navštívila Česko, Maďarsko, Poľsko, Francúzsko, Belgicko a Švajčiarsko. Návšteva sa koná v čase 51. výročia vstupu vojsk Varšavskej zmluvy do Československa. S inváziou začali v noci z 20. na 21. augusta 1968. Prezidentkina návšteva preto nesie aj odkaz boja za slobodu. V tomto duchu položila kyticu k pamätníku Bielych krížov na znak úcty k pamiatke všetkých, ktorí zahynuli pri pokuse o prekročenie Berlínskeho múru. Ten bol najznámejším symbolom studenej vojny a rozdelenia Berlína, Nemecka a celej Európy. Čaputovú prijal v Berlíne prezident Frank-Walter Steinmeier aj kancelárka Angela Merkelová.


V Nemecku sa zrazilo lietadlo s vrtuľníkom

Nehoda, ktorá sa stala sto kilometrov od Stuttgartu, sa vyžiadala štyri obete.

BERLÍN. Štyri obete na životoch si vyžiadala utorková zrážka vrtuľníka záchrannej leteckej služby DRF Luftrettung a malého lietadla, ku ktorej došlo v okolí Oberhausenu-Rheinhausenu v okrese Karlsruhe v nemeckej spolkovej krajine Bádensko-Württembersko. K ďalším ujmám na zdraví podľa doteraz známych poznatkov vyšetrovateľov nedošlo. Predmetom vyšetrovania za účasti expertov zo Spolkového úradu pre vyšetrovanie leteckých nehôd budú okolnosti, ktoré viedli ku kolízii oboch strojov, ako aj jej ďalšie aspekty. Záchranársky vrtuľník sa nachádzal v inkriminovanom čase podľa všetkého na cvičnom lete, na ktorý odštartoval s dvoma pilotmi na palube z letiska Karlsruhe/Baden-Baden. Lietadlo, ktoré po zrážke zachvátili plamene, štartovalo takisto s dvoma osobami na palube z letiska Speyer. Informácie priniesla regionálna rozhlasová a televízna stanica SWR. Na mieste nešťastia sa stále pokračuje v prácach a zhromažďovaní trosiek strojov, ktorých rozptyl je značný. DRF Luftrettung je v Nemecku druhým najväčším poskytovateľom záchranných leteckých služieb. Firma so sídlom vo Filderstadte neďaleko Stuttgartu disponuje asi piatimi desiatkami vrtuľníkov.


Grécke úrady zrejme v prípade únosu lietadla zadržali nevinného

Gréci zadržali podozrivého, ktorý mal uniesť lietadlo v roku 1985.

BEJRÚT. Libanončan zadržaný gréckou políciou pre únos lietadla v roku 1985 zrejme nie je podozrivým, po ktorom pátrali Atény i Berlín. Uviedli to v pondelok dva nemenované oficiálne zdroje v Libanone, ktoré sa zhodli na tom, že ide o prípad "mylnej identity". Skutočné meno muža podozrivého z únosu je Muhammad Sálih a jeho otec sa volal Ali, zatiaľ čo meno zadržaného je dvojslovné - Muhammad Ali Sálih, uviedol libanonský diplomatický zdroj. Úrady v Bejrúte medzičasom nadviazali kontakt s Berlínom a očakávajú, že nemecká spolková prokuratúra čo najskôr rozhodne o prepustení muža zadržaného v Grécku na slobodu. Grécka polícia požiadala nemecké úrady o potvrdenie identity zadržaného, pričom odpoveď očakáva do pondelňajšieho večera. Ako uviedla agentúra AFP, v Grécku zadržaný Libanončan je novinár a člen syndikátu novinárov v Bejrúte. Zadržaný už minulý štvrtok žiadal, aby libanonské úrady vyvinuli tlak na čo najrýchlejšie vyriešenie jeho mylného zadržania. Zadržali ho vo štvrtok na ostrove Mykonos počas pasovej kontroly na výletnej lodi. V piatok predstúpil pred grécky súd, ktorý nariadil jeho vzatie do väzby až do vydania do Nemecka, kde bol v roku 1987 na spolupáchateľa únosu vydaný európsky zatykač vo veci únosu lietadla a únosu skupiny osôb. Grécke médiá pripomenuli, že ide o kauzu únosu lietadla spoločnosti TWA, ku ktorému došlo 14. júna 1985. Lietadlo letelo z Káhiry do San Diega so zastávkami v Aténach, Ríme, Bostone a Los Angeles. K únosu došlo krátko po štarte v Aténach. Pilot lietadla John Testrake bol následne 17 dní nútený letieť ponad Stredozemné more - od Bejrútu po Alžír a späť -, pričom trikrát pristál v Bejrúte, až potom mu konečne umožnili definitívne pristáť. Na palube lietadla bolo 153 cestujúcich a členov posádky, ktorých únoscovia prepúšťali na slobodu po skupinách. Jedného cestujúceho, 23-ročného potápača amerického námorníctva Roberta Stethema, však únoscovia počas zastávky v Bejrúte surovo zbili, strelili do hlavy a jeho telo vyhodili na pristávaciu plochu. Grécke médiá pripomenuli, že spomínaného Libanončana zatkli v Nemecku dva roky po únose. Neskôr ho však vymenili za dvoch Nemcov, ktorých uniesli v Bejrúte. Od tej doby bol tento dnes 65-ročný muž na úteku.


Karadžič sa odvolá voči rozsudku o genocíde

Bývalého bosnianskosrbského lídra odsúdili ešte v roku 2016 na 40 rokov.

HAAG. Bosnianskosrbský vojnový líder Radovan Karadžič sa v pondelok odvolá na Medzinárodnom trestnom tribunáli pre bývalú Juhosláviu (ICTY) voči svojmu odsúdeniu z genocídy a iných zločinov. Píše o tom agentúra DPA. Karadžiča odsúdili v roku 2016. Hodlá sa odvolať voči verdiktu, na základe ktorého ho súd poslal do väzenia na 40 rokov po tom, ako ho uznal za vinného v desiatich bodoch obžaloby. Medzi obvineniami figuruje srebrenická genocída, ako aj obliehanie Sarajeva počas bosnianskej občianskej vojny v rokoch 1992-95. Karadžič (72) požiadal o nový proces po tom, ako skritizoval predchádzajúce súdne procesy na ICTY. Prokuratúra sa odvolala voči Karadžičovmu oslobodzujúcemu rozsudku v prípade genocídy a požaduje, aby bol verdikt rozšírený na doživotie. Karadžiča odsúdili ako bývalého prezidenta bosnianskych Srbov za podiel na genocíde a etnických čistkách spáchaných na bosnianskych Moslimoch. Obliehanie Sarajeva, ktoré si počas tri a pol roka vyžiadalo 10.000 mŕtvych, a masakra v Srebrenici, kde Srbi počas niekoľkých dní v júli 1995 zavraždili zhruba 8000 bosnianskych mužov a chlapcov, sú všeobecne považované za najhoršie zločiny, aké sa v Európe odohrali od ukončenia druhej svetovej vojny. ICTY ukončil svoju činnosť koncom minulého roka; Karadžičove odvolanie bude preto riešiť Mechanizmus OSN pre medzinárodné trestné tribunály (MICT).


Kaliňáka za korupciu u Bašternáka nebudú stíhať, potvrdila prokuratúra

Kaliňák výhodne kúpil od Bašternáka 16,6-percentný podiel vo firme v roku 2013. (+ INFOGRAFIKY O KAUZE)

BRATISLAVA. Polícia nebude vyšetrovať obchod ministra vnútra Roberta Kaliňáka a exministra dopravy Jána Počiatka s podnikateľom Ladislavom Bašternákom, ktorý je obvinený z daňových machinácií ako korupciu. Pre začatie vyšetrovania korupcie neexistujú dôkazy povedal pre Denník N námestník generálneho prokurátora Peter Šufliarsky. „Nemôžeme sa na vec pozerať z politicko-novinárskeho hľadiska, ale z odborného,“ povedal s tým, že prokuratúra nehodnotí obchod z hľadiska morálky. Ak neexistuje dôkaz, že Bašternák získal od Kaliňáka za výhodný obchod nejakú protislužbu, na obchode, pri ktorom si môžu obe strany dohodnúť cenu akúkoľvek cenu, nie je nič protiprávne, povedal Šufliarsky.  Prokuratúra tak potvrdila rozhodnutie policajného vyšetrovateľa z januára tohto roku. Kaliňák kúpil od Bašternáka 16,6-percentný podiel vo firme v roku 2013. Štát už mal v tom čase podozrenie, že podnikateľ podvádza na daniach. Akcionármi B. A. Haus sú dnes Kaliňák, Počiatek a advokát Marek Turčan, ktorý podniká s Bašternákom v iných spoločnostiach. Kaliňák kúpil podiel za 430-tisíc, na čo dostal pôžičku 500-tisíc eur z Tatrabanky. Firma mu potom poslala na účet 260-tisíc eur, ako údajnú splátku pôžičky. Opozícia Kaliňáka podozrievala, že v skutočnosti išlo o úplatok za to, že minister v tom čase Bašternákovi zabezpečil beztrestnosť. Keď sa kauza prevalila, minister najskôr tvrdil, že s Bašternákom nič nemá. Kúpu podielu priznal, až keď Filip Rybanič, asistent poslanca SaS Jozefa Rajtára, ako zamestnanec Tatrabanky nahliadol do jeho účtu a svoje zistenia zverejnil. Bašternák čelí obvineniam z daňových machinácií, že si od štátu dal vyplatiť nadmerné vratky DPH za kúpu bytov, za ktoré údajne dal 12 miliónov v hotovosti.


Nové Mesto chce zrekonštruovať stanice lanovky, pripravuje projekt

Lanovka bude počas opráv mimo prevádzky.

BRATISLAVA. Bratislavské Nové Mesto pripravuje projekt rekonštrukcie hornej a dolnej stanice lanovej dráhy medzi Železnou studničkou a Kamzíkom. So začatím prác sa predbežne uvažuje v polovici septembra. Na rekonštrukciu strechy hornej stanice má mestská časť vyčlenených 100.000 eur, na opravy porúch dolnej stanice 30.000 eur. "Samotné technické zariadenia sú v riadnom funkčnom prevádzkovom stave, keďže ako vyhradené technické zariadenie podlieha lanovka prísnym predpisom. Problémy nám robia stavby, lávky, schodiská, ktoré sú degradované hlavne po estetickej stránke," uviedol pre TASR hovorca Nového Mesta Marek Tettinger. Lanovka však bude počas opráv mimo prevádzky, dĺžka trvania prác vzíde spolu so zhotoviteľom z verejného obstarávania. S dolnou stanicou lanovky zároveň bezprostredne susedí aj železobetónový skelet, teda základné nosné prvky bývalej reštaurácie Snežienka, objekt svojmu účelu neslúži už dlhé roky. Nedávny statický posudok potvrdil jeho havarijný stav. "Za najjednoduchšie riešenie zamedzenia ďalšej devastácie objektu možno považovať, paradoxne, jeho úplné odstránenie. Ale aj samotná asanácia by stála nemalé peniaze a nemusela by priniesť revitalizáciu lokality," poznamenal Tettinger. Samospráva chce preto najprv odborne posúdiť možnosti zachovania skeletu alebo aspoň jeho častí a ich doplnenie či nahradenie novými prvkami. Nevylučuje síce ani úplné odstránenie skeletu, avšak k tomuto kroku chce pristúpiť, až keď bude aspoň koncepčne vyjasnené budúce stvárnenie lokality a výzor objektu. Odpoveď na to by mohla dať plánovaná urbanisticko-architektonická súťaž návrhov na revitalizáciu lokality. "Finišujú práce na príprave súťažných podmienok tak, aby mohla byť súťaž čo najskôr vyhlásená. Mestská časť očakáva, že na jeseň získa viacero, možno aj úplne odlišných návrhov na revitalizáciu lokality a nahradenie súčasného neutešeného stavu novou víziou," podotkol Tettinger. Zatiaľ sa mestská časť snaží udržať na vlastné náklady vo funkčnom stave oplotenie objektu, ktoré zabezpečila pred viac ako tromi rokmi. V súvislosti s lanovkou sa mestská časť snaží o to, aby mohla byť v budúcnosti technickou pamiatkou. Cieľom je okrem iného zachovanie dráhy aj pre ďalšie generácie. Lanová dráha na Kamzík je pritom poslednou svojho typu a v prevádzke na Slovensku. "Vykonali sme predbežné kroky v tejto snahe, nateraz sa nám nepodarilo dosiahnuť zápis lanovky za technickú pamiatku, konáme však ďalej v snahe nájsť spôsob, ako to docieliť," doplnil Tettinger. Pôvodná lanovka začala premávať 11. júla 1972 a jej prevádzka sa skončila v roku 1990. Ako uvádza mestská časť na svojej webovej stránke, koncom januára 2005 odkúpilo nehnuteľnosť, teda pozemky aj stavby, za vtedajších 19,5 milióna korún hlavné mesto, ktoré stavbu následne zverilo mestskej časti, tá ju zrekonštruovala za 32 miliónov korún. Lanovku opätovne do prevádzky uviedli 30. septembra 2005 vtedajší primátor Bratislavy Andrej Ďurkovský a starosta Nového Mesta Richard Frimmel. Lanovka bola zároveň v roku 2008 zaradená medzi pamätihodnosti mestskej časti a navrhnutá na vyhlásenie za Národnú technickú pamiatku.


V Egypte objavili starovekú hrobku s múmiami spred dvetisíc rokov

Hrobka sa nachádza v blízkosti známeho Mauzólea Aga Chána.

KÁHIRA. Archeológovia objavili v meste Asuán v južnej časti Egypta starovekú hrobku s múmiami spred dvetisíc rokov. Ministerstvo pre historické pamiatky vo svojom utorkovom vyhlásení uviedlo, že hrobka pochádza z grécko-rímskeho obdobia, ktoré sa začalo érou Alexandra Veľkého v roku 332 pred naším letopočtom. Hrobka sa nachádza v blízkosti známeho Mauzólea Aga Chána, ktorý loboval za práva moslimov v Indii. V Asuáne ho pochovali po jeho smrti v roku 1957.Archeológovia podľa vyhlásenia našli artefakty vrátane ozdobných masiek, sošiek, váz, pozostatky rakvy a kartonáž - kúsky plátna alebo papyrusu zlepené dohromady. Egypt často oznamuje nové objavy dúfajúc, že to pomôže turizmu v krajine, ktorý utrpel počas nepokojov po povstaní proti autokratickému prezidentovi Husnímu Mubarakovi v roku 2011.


Baba ghanoush – baklažánová nátierka

1. Baklažány vcelku ugrilujte alebo pečte v rúre 30 minút na 200 stupňoch. Medzitým si nasekajte petržlen a cesnak nadrobno. 2. Upečené baklažány sú zvonka čierne a zošúverené. Rozrežte ich na polovicu a pokvapkajte citrónom. Dužinu následne vyškrabte do misky a rozmiešajte. Pridajte zvyšok citrónovej šťavy, tahini, jogurt a suroviny spolu roztlačte. Nakoniec pridajte cesnak. 3. Zalejte nátierku olivovým olejom, okoreňte a pridajte petržlen. Časť si môžete nechať aj na ozdobu. Môžete podávať.


Rusi si Trumpa vychovali a môžu ho vydierať, tvrdia neoverené dokumenty

Buzzfeed News zverejnili správy, podľa ktorých Rusko už roky pomáha Trumpovi a má naňho kompromitujúce materiály.

WASHINGTON, BRATISLAVA. Nástup Donalda Trumpa na americkú politicku scénu nebola náhoda. Novembrové prezidentské voľby vyhral aj vďaka tomu, že ho ruská vláda päť rokov „kultivovala, podporovala a pomáhala mu“. S dokumentmi v tomto zmysle prišiel desať dní pred Trumpovou inauguráciou web Buzfeed News. Rusi vraj priamo spolupracovali s Trumpovými ľuďmi a zozbierali naňho kompromitujúce materiály, ktorými ho môžu vydierať, takže majú zaručené, že ich nebude kritizovať. Využili pri tom Trumpove „osobné obsesie a perverznosť“. Aj samotný web však priznáva, že dokumenty sú „neoverené a pravdepodobne neoveriteľné“. K dokumentom sa dostali viaceré médiá, ešte v decembri ich FBI odovzdal aj americký republikánsky senátor John McCain. Ich základom je vyšetrovanie bývalého príslušníka britskej tajnej služby MI6, ktorý pôsobil v 90. rokoch v Rusku a teraz pôsobí ako súkromný detektív. V ruskom prostredí má tak stále dobré kontakty. Jeho doterajšiu prácu považujú americké tajné služby za dôveryhodnú. Spočiatku si ho najali Trumpovi republikánski súperi v primárkach, tvrdia viaceré zdroje CNN. Keď sa už Trump stal nominantom Republikánskej strany, ďalšie vyšetrovanie financovali ľudia z okolia jeho súperky Hillary Clintonovej. Minulý týždeň zhrnutie týchto dokumentov tajné služby ukázali Trumpovi aj odchádzajúcemu prezidentovi Barackovi Obamovi. A keď o tom informovala CNN, v Buzzfeed News sa rozhodli zverejniť všetky materiály. „Američania teraz dostanú možnosť urobiť si sami názor o obvineniach budúceho prezidenta, ktoré sa objavujú v najvyšších kruhoch americkej politiky,“ zdôvodnil web svoje rozhodnutie. Dokumenty pritom mal napríklad aj britský Guardian či iné veľké médiá, no keďže sa nedajú overiť, nezverejnili ich. Aj Donald Trump si zaslúži, aby k nemu novinári boli féroví. Správa z júna 2016 hovorí, že Trump odmietol ponuku Kremľa podieľať sa ako realitný magnát na výstavbe športovísk na budúcoročný svetový šampionát vo futbale v Rusku, ale „on aj okruh jeho blízkych spolupracovníkov pravidelne prijímali spravodajské informácie z Kremľa, okrem iného aj o demokratoch a ďalších politických oponentoch“. Správy, ku ktorým sa dostala FBI, opisujú, ako Rusi zbierali kompromitujúce informácie na Trumpa v roku 2013, keď bol v krajine ako organizátor súťaže Miss World. Píše aj o tom, ako sa Trumpov poradca Carter Page minulý rok stretával s ľuďmi z okolia ruského prezidenta Vladimira Putina a práve prostredníctvom neho budúceho prezidenta varovali, že Moskva má naňho kompromitujúce materiály. Mesiac po Trumpovom víťazstve bol Page v Moskve opäť a rokoval s miestnymi „lídrami v biznise a myslení“. Obvinenia, že Rusi ovplyvňovali americké voľby, vtedy označil za „honbu na čarodejnice“, aj keď to potvrdili ruské tajné služby. Rusi sa ozvali prakticky okamžite. „Kremeľ nemá kompromitujúce informácie o Trumpovi, je to výmysel,“ uviedol v stredu hovorca ruského prezidenta Dmitrij Peskov. Dodal, že ruská vláda vo všeobecnosti podobné informácie nezbiera. Trump najprv nereagoval, no potom na twitteri všetko poprel. „Falošné správy, absolútna politická honba na čarodejnice,“ napísal. Vysvetľovať to bude môcť už v stredu večer, keď usporiada svoju prvú tlačovú konferenciu od leta. Vtedy vyzval Putina, aby pokračoval v hackovaní e-mailov Demokratickej strany a jeho vtedajšej súperky Hillary Clintonovej. Zverejnenie dokumentov však vyvolalo diskusiu aj o tom, kedy je správne zverejniť teoreticky neoveriteľné informácie. Bežne to robí napríklad web WikiLeaks, no od seriózneho média, za ktoré sám seba považuje aj BuzzFeed News, je to neobvyklé. „Aj Donald Trump si zaslúži, aby k nemu novinári boli féroví,“ napísal na twitteri David Corn, šéf washingtonskej redakcie týždenníka Mother Jones. Ten ešte v októbri informoval o existencii spravodajských informácií od „bývalého západného tajného“, no o ich obsahu nenapísal nič. Kritický bol aj investigatívny novinár USA Today Brad Heath. „Tu máte informácie, ktoré môžu alebo nemusia byť pravdivé, bez dôkazov, sami sa rozhodnite, či je to pravé. Takto žurnalistika nefunguje,“ napísal na twitteri.


Ryanair bude z Frankfurtu lietať do 38 nových cieľových letísk

FRANKFURT. Ryanair, írska nízkonákladová letecká spoločnosť, v nasledujúcom roku zvýši konkurenčný tlak na Lufthansu na jej domácej pôde. Letisko vo Frankfurte nad Mohanom od budúceho leta vďaka Ryanairu ponúkne cestujúcim 38 nových liniek. V utorok to vo Frankfurte oznámil marketingový šéf írskych aerolínií David O'Brien. Lietadlá spoločnosti budú lietať do deviatich krajín, v ktorých budú mať 38 cieľových letísk. Medzi nimi budú priemyselné centrá a dovolenkové destinácie najmä v Španielsku, Taliansku a v Grécku. Z Frankfurtu sa začne lietať aj do bulharského Plovdivu.


Austrálčania odovzdali v rámci amnestie už tisíce nelegálnych zbraní

Odhaduje sa, že v krajine sa nachádza zhruba 260-tisíc neregistrovaných zbraní.

CANBERRA. Už takmer 26-tisíc neregistrovaných strelných zbraní odovzdali Austrálčania v rámci zbraňovej amnestie, ktorá platí od 1. júla do 30. septembra. Vláda ju vyhlásila v snahe eliminovať rastúcu hrozbu terorizmu a zvýšený prílev nelegálnych zbraní zo zahraničia, informoval v piatok denník Guardian. Austrália má jeden z najprísnejších zákonov o držbe strelných zbraní. Napriek sa však odhaduje, že sa v krajine nachádza zhruba 260-tisíc neregistrovaných zbraní. Časť z nich sa pritom dostáva do rúk teroristov alebo členov zločineckých gangov. V rámci prvej amnestie za posledných vyše 20 rokov môžu Austrálčania odovzdať neregistrované zbrane bez obavy z trestného postihu. Ak tak neurobia, hrozia im pokuty až vo výške 280-tisíc austrálskych dolárov (188-tisíc eur) a trest odňatia slobody až na 14 rokov. Podľa údajov, ktoré dnes zverejnila austrálska vláda, bolo od 1. júla odovzdaných už 25 999 zbraní, teda v priemere 464 denne. Minister spravodlivosti Michael Keenan to označil za "veľký úspech", ktorý prekonal všetky očakávania. Súčasne varoval, že prípadné neodovzdanie nelegálne držaných zbraní bude mať pre previnilcov vážne dôsledky. Občania môžu odovzdávať nelegálne držané zbrane anonymne na určených zberných miestach zriadených v každom austrálskom štáte a teritóriu. Najviac sa ich zozbieralo v Novom Južnom Walese (13 468) a v Queenslande (7000). Zbraňovú amnestiu v Austrálii naposledy vyhlásili v rokoch 1996-1997. Austrálčania vtedy celkovo odovzdali 643 726 zbraní. Amnestia spred 20 rokov bola vyhlásená po masakre v tasmánskom Port Arthure, pri ktorom zahynulo 35 ľudí. Vláda vtedy reagovala zákazom držby poloautomatických a automatických zbraní.


Byrokratický index sa medzirocne znížil, slovenská firma ušetrí hodinu

Slovensko skončilo najlepšie v porovnaní s ďalšími tromi krajinami.

BRATISLAVA. Slovenská výrobná firma so štyrmi zamestnancami potrebuje na byrokratické povinnosti ročne 221 hodín času, čo je o hodinu menej ako vlani. Vyplýva to z aktuálnej štúdie Byrokratický index 2019 Inštitútu ekonomických a spoločenských analýz (INESS). Oproti roku 2018 sa znížil počet hodín potrebných na agendu ochrany osobných údajov, pribudli však povinnosti súvisiace s eKasou, nahlasovaním zamestnancov 2. rizikovej kategórie, povinnej registrácie konečného užívateľa výhod, ale aj pri ohlasovaní voľného pracovného miesta. Z 221 hodín najväčšiu časť odkrojila agenda zamestnávania vrátanie manažmentu daní a odvodov pre zamestnancov, na ktorú potrebuje firma 84,5 hodiny. Oblasť podnikateľských daní si vyžiadala 46 hodín. Pokles počtu hodín, ktoré podnikateľ musí venovať ochrane osobných údajov, nebol podľa INESS spôsobený zmenou pravidiel, ale faktom, že v roku 2018 index zahŕňal aj vysoké náklady z prvotného zavádzania tohto systému. "Vďaka malému počtu zamestnancov nateraz naša modelová firma unikla niektorým novým povinnostiam, ako sú rekreačné poukazy. Hrozí však, že táto povinnosť sa v krátkom čase rozšíri aj na malé spoločnosti," uviedol analytik INESS Martin Vlachynský. V porovnaní s ďalšími tromi krajinami, ktoré sa v tomto roku do Byrokratického indexu zapojili, je na tom Slovensko najlepšie. Byrokratický index dosiahol v Českej republike hodnotu 226 hodín, v Litve 244 hodín a v Španielsku 363 hodín. O znižovaní byrokracie sa v poslednom čase čoraz viac hovorí aj na úrovni vlády. Vlachynský však upozornil, že uvedenie zámerov do praxe je problematické. "Pripravujú sa antibyrokratické balíčky, pomaly postupuje informatizácia, či ešte pomalšie pravidlo 'jedenkrát a dosť', ale pre podnikateľa sa život príliš nemení," myslí si Vlachynský. Medziročná zmena zníženia byrokratickej záťaže podniku o jednu hodinu predstavuje podľa analytika prinajlepšom stagnáciu.


Vo Washingtone sa koná konferencia veľkej koalície proti Islamskému štátu

Zasadnutie otvoril minister Spojených štátov Pompeo.

WASHINGTON. Ministri zahraničných vecí a iní vysokopostavení predstavitelia 79-člennej medzinárodnej koalície pod vedením Spojených štátov bojujúcej proti extrémistickej skupine Islamský štát (IS) sa zišli v stredu vo Washingtone, aby prerokovali stratégiu a postup po tom, ako americký prezident Donald Trump oznámil odsun amerických vojakov zo Sýrie. Informovala o tom tlačová agentúra AP. Konferencia sa koná v súvislosti s obavami, že po stiahnutí amerických vojakov zo Sýrie môže dôjsť k opätovnému posilneniu IS. Medzinárodnej koalícii sa spoločne s miestnymi milíciami podarilo vytlačiť IS z viac než 99 percent územia, ktoré v minulosti ovládal v Iraku a Sýrii. Zasadnutie otvoril minister zahraničných vecí Spojených štátov Mike Pompeo, ktorý aj celé podujatie zorganizoval. Partnerov vo svojom otváracom prejave vyzval, aby pokračovali v boji a zaistili trvalú porážku extrémistickej skupiny. Šéf americkej diplomacie dodal, že odsun jednotiek je iba taktickým rozhodnutím a Spojené štáty budú v boji pokračovať. Prezident Trump sa má podľa informácií Bieleho domu v stredu popoludní miestneho času obrátiť na ministrov zahraničných vecí koalície, ktorej členmi sú desiatky štátov a spoločenstiev, akými sú napríklad NATO a EÚ. Vyzve ich, aby pokračovali vo svojom kurze a zvýšili úsilie o stabilizáciu situácie. Stiahnutie amerických jednotiek zo Sýrie oznámil Trump v decembri. Doposiaľ nepredložil žiadny časový plán. Podľa údajov, ktoré poskytol Trump, sa v Sýrii nachádza približne 2000 amerických vojakov. Na konferencii vo Washingtone sa bude hovoriť aj o zahraničných bojovníkoch IS.


Drony budú musieť mať svoje štátne poznávacie značky

V Česku sa bude musieť upraviť predovšetkým zákon o civilnom letectve.

PRAHA. Drony dostanú štátne poznávacie značky (ŠPZ) a ich majitelia budú musieť zložiť skúšku. Desaťtisíce ľudí si budú musieť zaregistrovať drony a skladať prostredníctvom online testov skúšku zameranú nielen na ich ovládanie, ale aj na znalosti z meteorológie. Okrem toho budú musieť dokázať, že poznajú pravidlá, ktoré používanie bezpilotných lietajúcich prostriedkov upravujú. Európske nariadenie, ktoré má od budúceho roku zvýšiť bezpečnosť pohybu dronov v ovzduší, nie je namierené len na novo kupované stroje. Návšteve úradov sa zrejme nevyhnú ani tí, ktorí si dron kúpili v minulosti a ktorí ho chcú aj v budúcnosti používať. "Tým Európska komisia stanovila až dvojročný odklad, dokedy musia svoje stroje vybaviť ŠPZ," uviedol pre Mladú frontu Dnes viceprezident Aliancie pre bezpilotný letecký priemysel Jakub Karas. V dôsledku klesajúcich cien sa štvor- a viacvrtuľové stroje držia v posledných rokoch na špičke predaja medzi elektronickými výrobkami. "Ročne predávame tisícky týchto výrobkov, hlavnou sezónou sú Vianoce," uviedla hovorkyňa internetového obchodu Alza.cz Patricie Šedivá. V porovnaní s vlaňajškom sa týchto diaľkovo ovládaných zariadení predáva o 28 % viac. V Česku sa bude musieť upraviť predovšetkým zákon o civilnom letectve z roku 1997. Pokiaľ by sa zmeny dotýkali aj ďalších rezortov, museli by sa upraviť aj ďalšie zákony. Uviedol to riaditeľ prevádzkovej sekcie Úradu pre civilné letectvo Vítězslav Hezký. Úrad, ktorý v Česku vykonáva dohľad nad leteckou prevádzkou, sa pripravovanou zmenou zaoberá už dlhšie ako rok.


Kaczynski: Poľsko prijme euro až keď dosiahne úroveň Nemecka

Hovoríme nie euru a nie európskym cenám, povedal líder PiS.

VARŠAVA. Poľská vládnuca strana Právo a spravodlivosť (PiS) hovorí euru "nie" a domnieva sa, že Varšava by mala prijať túto spoločnú menu až vtedy, keď bude ekonomika krajiny taká, akú má Nemecko. Vyhlásil to v sobotu líder PiS Jaroslaw Kaczynski, ktorého citovala tlačová agentúra Reuters. Kaczynski mal prejav na straníckom zjazde v meste Lublin pred májovými voľbami do Európskeho parlamentu, ktoré sú všeobecne vnímané ako skúška pre PiS a jej hlavných oponentov v nastávajúcich poľských všeobecných voľbách. "Hovoríme nie euru a nie európskym cenám. Jedného dňa euro prijmeme, pretože sme sa k tomu ako členský štát EÚ zaviazali, ale pristúpime k tomuto kroku až vtedy, keď to bude v našom záujme - keď dosiahneme úroveň HDP a kvalitu života, ktorá bude veľmi podobná tej v Nemecku," vyhlásil Kaczynski. PiS už predtým tvrdila, že Poľsko by sa nemalo ponáhľať do eurozóny, avšak tento argument teraz opakuje s cieľom prilákať viac podporovateľov pred voľbami, analyzuje Reuters. Zatiaľ čo väčšina Poliakov je za členstvo krajiny v EÚ, v otázke zavedenia eura obyvateľstvo podľa prieskumov jednotné nie je. PiS momentálne podporuje 38,7 percenta voličov, kým Európskej koalícii (KE) by dalo hlas 36,2 percenta voličov, vyplýva z výsledkov prieskumu verejnej mienky, ktorý pre rozhlasovú stanicu ZET uskutočnila spoločnosť IBRIS. KE pozostáva z hlavných opozičných strán vrátane najväčšieho politického rivala PiS - Občianskej platformy (PO) - ktoré sa tohto roku spojili proti vládnuce strane. KE ešte verejne nedeklarovala svoju politiku ohľadom zavedenia eura, ale všeobecne sa predpokladá, že k danej záležitosti zastáva pozitívnejší postoj ako PiS. Spoluzakladateľom PO je predseda Európskej rady Donald Tusk, ktorý podporoval jednotnú menu už pred finančnou krízou, avšak strana vyhlásila, že Poľsko potrebuje diskusiu o prijatí eura.


Nemci spísali etiku pre samojazdiace autá, nebudú vždy zachraňovať vodiča

Majú byť hlavne prínosom. Ich poslaním bude chrániť ľudské životy.

BERLÍN, BRATISLAVA. Majú zaručiť vyššiu bezpečnosť na cestách, plynulejšiu premávku a uvoľnenie ulíc od parkujúcich áut. Vodičov za volantom nahradia technológie, ktoré sa o riadenie vozidiel postarajú v plnom rozsahu. Softvéry, ktoré vozidlá riadia by sa však nemali riadiť iba dopravnými predpismi, ale aj etickými pravidlami. Tie prvé sa pokúsili sformovať v Nemecku a zdá sa, že výroky odborníkov by sa mohli jedného času stať záväznými pre vývojárov. Podľa nich má ľudský život vždy prednosť pred životom zvierat a majetkovými hodnotami. Vozidlá musia pri kolíziách v prvom prípade chrániť ľudí. Neexistuje však indícia, ktorý život je cennejší v prípade, ak sa treba rozhodnúť medzi smrťou chodca, vodiča či posádky iného vozu. Všetky životy sú si rovné, autá by nemali robiť rozhodnutia ktorý z nich uprednostnia pred iným. Ľudia by mali mať kontrolu nad súkromím, aby prevádzkovatelia systémov nemohli neobmedzene zbierať prevádzkové informácie pre marketing. Nie je žiadúce, aby jazda vo vozidle pripravovala podklady pre reklamnú kampaň v mobile alebo prehliadači. Vozy by mali byť vybavené čiernou skrinkou, z ktorej budú môcť úrady pri vyšetrovaní vždy vyčítať potrebné informácie. Hoci sa nehovorí o vyvodzovaní zodpovednosti, vždy má byť jasné či chybu spôsobil softvér, porucha vozidla, či človek. A práve človek by mal mať možnosť kedykoľvek prevziať riadenie vozidla, aby mohol odvrátiť hrozby technológií. Etické pravidlá sú podľa magazínu International Business Times vo forme 20 jednotlivých bodov dostupné vo výslednej správe nemeckého ministerstva.


Interpol prijal Palestínu za členskú krajinu, Izrael protestuje

Palestína dosiahla po prijatí do UNESCO ďalší úspech.

JERUZALEM. Interpol schválil žiadosť štátu Palestína o členstvo v tejto medzinárodnej policajnej organizácii, a to aj napriek ostrým námietkam Izraela. Informovala o tom agentúra Reuters. Rozhodnutie, ktoré padlo na zasadaní valného zhromaždenia Interpolu v čínskom hlavnom meste Peking, predstavuje posilnenie dlhoročných palestínskych snáh o získanie oficiálneho uznania na medzinárodnej scéne. "Štát Palestína a Šalamúnove ostrovy sú odteraz členskými krajinami Interpolu," uviedla táto organizácia na sociálnej sieti Twitter. Interpol tak odteraz tvorí 192 členských krajín. Izraelské ministerstvo zahraničných vecí, ktoré predtým vyhlásilo, že úsilie židovského štátu o odklad tajného hlasovania zlyhalo, rozhodnutie Interpolu bezprostredne nekomentovalo. "Jednoznačné výsledky hlasovania v prospech členstva Palestíny odzrkadľujú dôveru v schopnosť Palestíny dodržiavať právny poriadok, ako aj pridržiavať sa základných hodnôt tejto organizácie," vyhlásil po zasadaní šéf palestínskej diplomacie Rijád Málikí, ktorého cituje agentúra DPA. Palestínčania potrebovali na prijatie do Interpolu podporu najmenej dvoch tretín členských krajín. Málikí v tejto súvislosti dodal, že členské krajiny "jasne odmietli pokus o manipuláciu a politickú dominanciu". Vlaňajší pokus Palestíny stať sa súčasťou Interpolu totiž pod nátlakom Izraela zlyhal. Palestínska samospráva na čele s prezidentom Mahmúdom Abbásom vedie kampaň zameranú na vstup krajiny do medzinárodných organizácií. Členstvo Palestíny schválilo i UNESCO, čo viedlo k tomu, že Izrael a USA Organizácii OSN pre vzdelávanie, vedu a kultúru pozastavili na protest dotácie. Interpol so sídlom vo francúzskom meste Lyon je medzinárodným strediskom na získavanie informácií, vydávanie zatykačov a riadenie policajných operácií proti medzinárodnému zločinu. Založený bol v roku 1923.


V Dúbravke počas leta opravia základné aj materské školy

Prázdniny využíva samospráva bratislavskej Dúbravky na opravy škôl a škôlok.

BRATISLAVA. Prázdniny využíva samospráva bratislavskej Dúbravky na opravu budov svojich materských a základných škôl (ZŠ). Tie sa už v niekoľkých školských objektoch začali a pokračovať budú celé leto. Počas júla prebieha rekonštrukcia kúpeľní v materských školách (MŠ) Cabanova a Švantnerova a mestská časť tiež dokončuje zatepľovanie troch objektov MŠ. Na zateplenie MŠ Galbavého získala dotáciu z Environmentálneho fondu. V auguste plánuje rekonštrukciu kúpeľní v MŠ Ušiakova. "Veľkou zmenou prejdú tiež telocvične a šatne vo všetkých ZŠ. Teší ma, že miestni poslanci podporili na zasadnutí zastupiteľstva zmenu rozpočtu a vyčlenenie peňazí na rekonštrukciu a opravu v školských objektoch," hovorí starosta Dúbravky Martin Zaťovič. Väčšie práce sa realizujú aj v ZŠ Nejedlého. Ide o opravu stropu v jedálni, starého plášťa, prasklín v strope kabinetov, výmenu svietidiel či opravu oplotenia školského areálu. V pláne je aj hygienické maľovanie, opravy radiátorov a na záver prázdnin čaká všetky školy veľké upratovanie a príprava na nový školský rok.


Björk má album o Tindri. Zvuky preň nahrala v džungli

Speváčka po dvoch rokoch zverejnila novú pieseň Gate. Vypočujte si ju.

BRATISLAVA. Bude to rovnaký pocit, ako plávať niekoľko dní bezstarostne v oceáne, opisuje Björk svoj nový album, ktorý chce zverejniť o dva mesiace. Nebude príliš dramatický, medzi pesničkami bude znieť spev vtákov, zvuky prírody a väčšinu hudby vytvoria píšťalky a iné jemné dychové nástroje. Názvom je nahrávky je Utopia a jeho téma je jasná. Svet je vystavený politickým otrasom a islandská speváčka chce pre poslucháčov vytvoriť miesto, kam sa môžu ísť skryť. Bude to dokonalé, raj. Naznačuje to už prvá pesnička, ktorú z neho predstavila pred pár dňami. Volá sa The Gate. Kým ešte Island nebol až takou obľúbenou dovolenkovou destináciou, vyrástol v jeho studenej prírode nový talent. Len jedenásťročná Björk nahrala svoj prvý album s cover verziami piesní od Beatles a Stevieho Wondera. Mladú speváčku potom preslávila kapela Sugarcubes a drsný muzikál Tanečnica v tme. V deväťdesiatych rokoch Björk poznal každý, kto mal rád hudobné experimenty. Do piesní vsúvala elektroniku, netradične zmiešavala nástroje, svoj hlas upravovala v počítači. Pred dvoma rokmi na slovenskom festivale Pohoda spievala piesne o rozchode z emotívneho albumu Vulnicura. Napísala ich po rozpade vzťahu so sochárom Matthewom Barneym. Teraz mala chuť na zmenu. „Vždy robím opak toho, čo som robila na predchádzajúcej nahrávke,“ vysvetľovala pre magazín Dazed and Confused. Texty na novinke sú takisto o láske. „Je to vlastne album o Tindri. Ľudia naň chodia hľadať nový vzťah, nové zaľúbenie. Moje piesne sú takisto o hľadaní a žití v láske. Stráviť čas s niekým, koho milujete po každej stránke, to je pravý raj,“ myslí si Björk. Romantický nádych má aj prvá pesnička The Gate. „Rana v mojej hrudi je zacelená, stala sa novou bránou, ktorou prijímam aj dávam lásku,“ spieva sústredene a do toho hrá jemná, ľahká melódia. Vo videoklipe hrá na píšťalke v poli. Na deviatom albume pracovala Björk dva roky, najviac jej pomáhal venezuelský producent Arca. Spolu chodili do džungle, kde nahrávali zvuky do nových piesní. Všetky budeme môcť počuť v novembri.


Fehérváry prispel asistenciou k výhre svojho tímu v play off

Färjestadom znížil stav štvrťfinálovej série.

ŠTOKHOLM. Mladý slovenský obranca Martin Fehérváry sa jednou asistenciou podieľal na triumfe nad Färjestadom 3:2 v utorkovom treťom stretnutí štvrťfinále play-off najvyššej švédskej hokejovej súťaže SHL. Tím slovenského beka sa v sérii hranej na štyri víťazstvá ujal vedenia 2:1 na zápasy. Výsledky utorkových tretích stretnutí štvrťfinále play-off najvyššej švédskej hokejovej súťaže SHL: Martin Fehérváry (HV 71) 0+1


Rokovali v Technopole, poslanci zatiaľ nevedia, kde budú zasadať

Poslanecký zbor tento týždeň rokoval v priestoroch Ekonomickej univerzity.

BRATISLAVA. Kde budú v budúcnosti rokovať miestni poslanci v bratislavskej Petržalke, nie je zatiaľ známe. Pre spor o vlastníctvo budovy Technopolu na Kutlíkovej ulici je totiž zatvorené okrem iného kongresové centrum, ktoré si mestská časť prenajímala na zasadnutia miestneho zastupiteľstva. Poslanecký zbor tak tento týždeň rokoval v priestoroch Ekonomickej univerzity (EU) na Dolnozemskej ceste. V budove Technopolu sídli síce aj samotný petržalský miestny úrad, týchto priestorov sa "problém" podľa starostu Jána Hrčku netýka. Mestská časť totiž sídli v priestoroch, ktorých vlastníkom je mesto a mestská časť ich má zverené. Avšak priestory ako kongresové centrum sú podľa neho vo výhradnom vlastníctve spoločnosti Technopol. "Napriek tomu, že sme mali priestory rezervované, lebo tam pravidelne bývajú zastupiteľstvá, tak vzhľadom na to, že jedna spoločnosť ešte neodovzdala majetok druhej, takže jedna nám to už prenajať nemôže a druhá nám to prenajať ešte nemôže, sme v situácii, keď čakáme, ako sa navzájom vysporiadajú," poznamenal Hrčka. Podľa informácií, ktoré mestská časť podľa neho má, by sa v tejto veci mohli "vzťahy vyčistiť" v najbližšom čase. V ideálnom prípade by to znamenalo, že zastupiteľstvo by mohlo najbližšie zasadať v tradičných priestoroch. "Spor je ale zákopová vojna a jeden nikdy nevie, ako sa to vyvŕbi," poznamenal Hrčka. Mestská časť chce preto hľadať aj plán B ako alternatívu pre prípad, že by sa ani ďalšie rokovanie poslaneckého zboru nemohlo uskutočniť v kongresovej sále Technopolu. Najbližšie riadne zasadnutie miestneho zastupiteľstva je naplánované až na december. Podľa starostu ale nie je vylúčené, že sa nemôže medzitým, v prípade potreby, zvolať aj mimoriadne rokovanie. Podľa Hrčku existuje niekoľko alternatív miest. Ide napríklad o sobášnu sieň CC Centra, ktorú poslanci využili pri zopár kratších rokovaniach, prípadne Dom kultúry (DK) Zrkadlový háj, ktorý využili napríklad na neformálnu debatu koncom mája, kedy bola v Technopole nahlásená nebezpečná látka a budovu museli evakuovať. Oficiálne rokovanie bolo následne presunuté na náhradný termín. Aj keby sa situácia vyriešila tak, že by poslanci tento rok mohli opäť rokovať v Technopole, alebo by znova zasadali v priestoroch univerzity, či inde, od januára budúceho roka by mestská časť chcela hľadať iné priestory pre zastupiteľstvá.